

INFORMACIJA

O STANJU U POLJOPRIVREDI

ŽUPANIJE POSAVSKE

Orašje, studeni 2024. godine

**1. UVOD**

Informacija o stanju u poljoprivredi Županije Posavske, između ostalog, ima za cilj prezentirati stanje i privredni položaj poljoprivrede, te način i rezultate provođenja mjera poljoprivredne politike. Poljoprivreda je veoma značajna s aspekta društveno-ekonomskog razvoja Županije Posavske (u daljnjem tekstu: Županija) i taj značaj se ogleda u osiguravanju hrane, kao sirovine ili krajnjeg proizvoda, za prehranu stanovništva, kao i veliki ekonomski značaj u stvaranju bruto domaćeg proizvoda. Nadalje, u uvjetima u kojim živimo, poljoprivredna proizvodnja nudi određene mogućnosti održivosti i ekonomskog rasta u vremenu krize, ali i realne pretpostavke za zapošljavanje stanovništva i zadržavanje mladih u ruralnim područjima.

Preduvjeti za razvoj poljoprivredne proizvodnje na području Županije, koji se ogledaju u povoljnim agroklimatskim uvjetima, kvalitetnom poljoprivrednom zemljištu, mogućnostima uzgoja velikog broja različitih poljoprivrednih kultura, tradicionalnim poljoprivrednim proizvodima, te znanju i trudu poljoprivrednih proizvođača, nisu iskorišteni u potpunosti, što predstavlja dodatnu obvezu i motiviranost da se navedeni uvjeti maksimalno iskoriste.

Obiteljska poljoprivredna gospodarstva (u daljnjem tekstu: OPG), uz privredna društva i obrte koji se bave poljoprivredom, imaju značajnu ulogu u poljoprivrednom sektoru Županije i predstavljaju dominantan organizacijski oblik privređivanja. Veliki broj OPG-a raspolaže s manjom proizvodnom površinom i karakterizira ih uzgoj tradicionalnih kultura poput pšenice, kukuruza ili različitog povrća, odnosno koji su fokusirani na stočarsku proizvodnju poput uzgoja svinja, peradi ili goveda. Osim proizvodnje hrane za vlastite potrebe, danas OPG-ovi u većim količinama svoje proizvode plasiraju na mala, srednja ali i velika tržišta, ovisno o veličini gospodarstva.

I na ovim prostorima primjetna je deagrarizacija odnosno napuštanje sela i odlazak stanovništva u domaće ili inozemne urbane sredine. Kao posljedica toga došlo je do napuštanja poljoprivrednih gospodarstava uz pad poljoprivredne proizvodnje, a iseljavanjem mladog stanovništva iz ruralnih naselja seoska populacija je postala starija i kritična masa inovativnih i poduzetnih ljudi koji bi pokrenuli značajniji razvoj poljoprivrede, a time i ruralne sredine, sve manja.

Ipak, posljednjih godina uočava se postepena modernizacija poljoprivredne djelatnosti u vidu primjene suvremenih tehnologija, ali i u kontekstu korištenja novih sredstava u okviru sustava gnojidbe i zaštite, hranidbe životinja, te značajnija ulaganja u izgradnju građevinskih objekata, poljoprivrednu mehanizaciju i opremu. Ovom napretku svakako je doprinijelo i provođenje različitih mjera potpore usmjerenih na razvoj same poljoprivrede ali i na promicanje njenog doprinosa lokalnom gospodarstvu te važnosti u očuvanju ruralne tradicije.

**2. PRIRODNO - GEOGRAFSKA OBILJEŽJA ŽUPANIJE POSAVSKE**

Županija predstavlja jednu od deset županija u Federaciji Bosne i Hercegovine, u čijem sastavu su grad Orašje (s 13 naseljenih mjesta) i dvije općine: Domaljevac-Šamac (s 3 naseljena mjesta) i Odžak (s 18 naseljenih mjesta). Prema statističkim pokazateljima Federalnog zavoda za statistiku o Županiji Posavskoj, navedene jedinice lokalne samouprave prostiru se na području od 324,6 km2. Smještena je najvećim dijelom uz rijeku Savu, s graničnim prijelazima Orašje, Bosanski Šamac i Svilaj (koridor Vc) koji značajno doprinose unapređenju prometne povezanosti s Republikom Hrvatskom. Uz granične prijelaze županiju karakteriziraju i važni putni pravci koji ovom području osiguravaju dobru komunikacijsku povezanost, kako s Republikom Hrvatskom i Europskom unijom, tako i sa svim dijelovima Bosne i Hercegovine zahvaljujući jednoj od glavnih magistralnih prometnica u BiH (Orašje – Tuzla – Sarajevo – Ploče), ali i s ostalim susjednim državama.

Ovakav povoljan zemljopisni položaj doprinosi jačanju veza između proizvodnje i tržišta, kako domaćeg tako i inozemnog, te čini dobru osnovu za gospodarski razvoj.

Prema podacima iz Novelacije karte upotrebne vrijednosti zemljišta Posavske Županije, Federalnog zavoda za agropedologiju iz 2019. godine, ukupna površina Županije iznosi 32.253,95 ha od čega poljoprivredno zemljište obuhvaća 23.670,46 ha ili 73,39 %. Zemljište je pretežno ravničarsko i tek svojim jednim dijelom (općina Odžak) prelazi u brdsko-planinsko područje. Prosječna nadmorska visina većeg dijela područja iznosi oko 80 m (grad Orašje i općina Domaljevac-Šamac), dok je tek jedan dio općine Odžak na nadmorskoj visini od oko 200 m. Upravo iz razloga same konfiguracije tla, naslonjenosti na dva riječna korita (Sava i Bosna) i povoljnog utjecaja ostalih prirodnih čimbenika poljoprivredna djelatnost je postala okosnica gospodarstva na ovim prostorima kojom se bavi najveći broj žitelja i ujedno je županijski prioritet u koji se ulaže veliki dio proračunskih sredstava.

Za cjeloviti uvid na poljoprivrednu proizvodnju, poglavito biljnu, osim značajki tla, pozornost valja posvetiti ograničenjima za gospodarski i ekološki prihvatljiv uzgoj bilja i stoke koja proistječu iz ostalih obilježja i uvjeta same sredine (podneblja). Za područje Županije je karakteristična umjereno kontinentalna klima uz temeljne značajke kao što su umjereno hladne zime, topla ljeta, te razmjerno povoljan godišnji raspored oborina. Ipak, u pojedinim godinama mogu se javiti i razdoblja suše, kao i razdoblja s visokim količinama oborina, koje mogu u bitnoj mjeri umanjiti prinose poljoprivrednih kultura. Podneblje, tlo i reljef svojim skupnim utjecajem i međudjelovanjem određuju poljoprivredno stanište i mogućnosti utjecaja na promjenu uvjeta neke sredine su jako ograničene. Zato je njihovo poznavanje važno jer utječu na život ljudi, životinja i biljaka, ali i kod utvrđivanja strukture sjetvenih površina, izbora usjeva i sorata, u agrotehnici poljoprivrednih kultura (obradi tla, rokovima, načinima i normama sjetve, primjeni gnojiva, njezi i spremanju plodina, zaštiti bilja, itd.), te pri izboru agromelioracijskih zahvata.

**2.1. Oborine**

Medu meteorološkim pokazateljima oborine imaju značajan utjecaj na uvjete uzgoja bilja i stoga su rezultati biljne proizvodnje uvjetovani, između ostalog, i količinom, rasporedom, učestalošću i intenzitetom oborina. Učestalost godišnjih oborina, suviška i manjka vode u RLPV=100 mm u prosjeku za područje Županije (s rangom pojave jednom u deset godina – 1/10) iznosi:

Tablica br.1 Elementi vodne bilance za Županiju Posavsku;

|  |  |  |  |
| --- | --- | --- | --- |
| **Elementi vodne bilance** | **Elementi vodne bilance**  **(skraćenice)** | **Prosječne granične vrijednosti**  **(mm)** | |
| Padavine | P | | 1097 |
| Potencijalna evapotranspiracija | PET | | 710 |
| Stvarna evapotranspiracija | SET | | 589 |
| Viškovi vode | V | | 222 |
| Manjkovi vode | M | | 121 |

*Izvor: Novelacija karte upotrebne vrijednosti zemljišta Posavske Županije, 2019. godine, Federalni zavod za agropedologiju, Sarajevo*

Prema podacimaFederalnog zavoda za agropedologiju prosječna godišnja količina oborina za područje Županije iznosi oko 758 mm i viškovi vode u tlu mogu se javiti u periodu od početka listopada do druge polovice travnja kada sposobnost tla za drenažu suvišne vode treba biti optimalna.

Reakcija biljaka na stres uslijed prevelike vlažnosti obično ide u smjeru smanjenja prinosa zbog slabe aeracije i manjka kisika, smanjenog rasta i funkcije korijena, otežane cvatnje, niske kvalitete sjemena te otežane zriobe (produžetak vegetacije u jesen – kukuruz). Zato je neophodno suvišnu vodu iz teških glinenih i slabo propusnih zemljišta evakuirati odvodnjom putem kanala ili drenažnih cijevi, posebno ukoliko se radi o ozimim kulturama ili onim koje zahtijevaju ranu proljetnu sjetvu.

S druge strane, manjak vode često se javlja krajem svibnja i traje sve do polovice rujna i za proizvodnju na plitkim i pjeskovito-šljunkovitim tlima, kao i za osjetljive kulture, potrebno je osigurati navodnjavanje.

**2.2. Temperatura**

Temperatura zraka je čimbenik s značajnim utjecajem na poljoprivredu. Rokovi sjetve, izbor kultivara i hibrida, vrijeme provedbe pojedinih biljno-uzgojnih zahvata uvjetovani su temperaturom zraka. Prosječna godišnja temperatura u Županiji kreće se oko 11,9 °C i prema toplinskim oznakama radi se o umjereno toploj klimi. Najhladniji mjesec je siječanj s prosječnom temperaturom oko -1,0 °C, a najtopliji srpanj sa srednjom mjesečnom temperaturom oko 22 °C. Mogućnost pojave ranog (rujan) odnosno kasnog mraza (svibanj) koji može negativno utjecati na rast i razvoj različitih poljoprivrednih kultura se mijenja zbog sve izraženijih klimatskih promjena i stoga je neophodno redovito praćenje negativnih minimalnih temperatura.

S druge strane, apsolutni maksimum temperature za područje Županije raste i posljednjih godina je zabilježen oko 38 °C što znači da ukoliko u tlu ne postoje dovoljne količine vode za zadovoljenje potreba evapotranspiracije, u usjevima se mogu javiti različiti znaci toplinskog stresa. Učestale suše u ljetnim razdobljima u proteklih nekoliko godina uvjetovale su znatno smanjenje prinosa raznih kultura. Visoke vrijednosti apsolutnih maksimalnih temperatura najčešće su tijekom ljetnih mjeseci, premda su razmjerno visoke vrijednosti maksimalnih temperatura zabilježene i izvan ovog razdoblja, uključujući i zimu.

U uzgoju poljoprivrednih biljaka, temperature zraka imaju nešto veći značaj u odnosu na temperature tla. Iste vrijednosti temperature nemaju isti značaj za sve biljke ili biljne organe iste biljke. Tako su neki dijelovi biljaka jače ili slabije otporni na takve stresove (pojava sterilnosti polena ili prerano opadanje cvjetova). Sve češće i na ovim prostorima susrećemo učinak tzv. „toplinskog udara”, odnosno prisilne zriobe, a ona se događa u uvjetima visoke temperature zraka, niske relativne vlažnosti zraka i zemljišne suše (manjak vode u tlu). Pri ovim uvjetima, a naročito ako potraju nekoliko dana, biljka nije u stanju nadoknaditi gubitak vode transpiracijom, pa nastupa prisilna zrioba.

Razmatrajući sve prethodno navedeno (konfiguraciju tla, naslonjenost na dva riječna korita, prirodna obilježja, značaj poljoprivrede u sveukupnom gospodarstvu Županije) ali i podatke o prošlim katastrofama razvidno je da poplave, suše, tuče i manji požari sve češće predstavljaju izvjesne opasnosti i rizike za poljoprivrednu proizvodnju na ovim prostorima, poglavito biljnu.

**3. POLJOPRIVREDNO ZEMLJIŠTE**

Zakonom o poljoprivrednom zemljištu u Županiji Posavskoj („Narodne novine Županije Posavske“, broj: 14/23) utvrđena su temeljna načela i upravljanje, zaštita, korištenje i uređenje poljoprivrednog zemljišta te ostala značajna pitanja koja se odnose na poljoprivredno zemljište. Kao prirodno bogatstvo i dobro od općeg interesa uživa posebnu zaštitu, koristi se za poljoprivrednu proizvodnju i ne može se koristiti u druge svrhe osim u slučajevima i pod uvjetima utvrđenim ovim Zakonom.

Poljoprivredno zemljište (tlo) kao resurs je temeljni uvjet poljoprivredne proizvodnje i stoga su njegova zaštita i integralno upravljanje od velike važnosti za razvoj poljoprivrede. Tlo je uvjetno rečeno neobnovljivi resurs i njegovo korištenje treba biti uvjetovano održivim pristupom uz očuvanje njegovih temeljnih funkcija, izbjegavajući nepovoljne učinke u najvećoj mogućoj mjeri.

Tablica br. 2. Bilanca karte upotrebne vrijednosti zemljišta iz 2019. – 2020.;

|  |  |  |  |
| --- | --- | --- | --- |
| **Područje** | **Način korištenja** | **Površina**  **(ha)** | **Udio u ukupnoj površini**  **(%)** |
| Županija Posavska | Poljoprivredno zemljište | 23.743,49 | 73,61 |
| Šume i šumsko zemljište | 4.551,74 | 14,11 |
| Neplodno zemljište | 3.958,72 | 12,27 |
| UKUPNO: | 32.253,95 | 100,00 |

*Izvor: Novelacija karte upotrebne vrijednosti zemljišta Posavske Županije, 2019. godine, Federalni zavod za agropedologiju, Sarajevo*

Područje Županije obuhvaća površinu od 32.253,95 ha od čega poljoprivredno zemljište čini 73,61 % od ukupne površine odnosno 23.743,49 ha, šumsko 4.551,74 ha ili 14,11 %, a neplodno 4.031,75 ha ili 12,05 %. Poljoprivredno zemljište je, u odnosu na ostale kategorije, najzastupljenije dok su u neplodno zemljište uključena sva ona područja koja se u sadašnjem stanju ne mogu koristiti za poljoprivrednu proizvodnju te urbani prostori koji se koriste za izgradnju građevinskih objekata, infrastrukture i slično.

Stoga ne čudi da je ovo područje tradicionalno poznato po proizvodnji svih važnijih ratarskih i industrijskih kultura, premda su agroekološke prilike povoljne i za uzgoj povrća i voća, dakle radno intenzivnijih, profitabilnijih i tržišno zanimljivih kultura. Zbog povoljnog zemljopisnog položaja, prometnih prilika i agroekoloških uvjeta, a ponešto i zbog naslijeđenih socijalno-gospodarskih prilika i poznate tradicionalne vezanosti i privrženosti zemljišnom posjedu poljoprivredne površine koriste se najvećim dijelom za intenzivnu proizvodnju. O tome govori i podatak o udjelu oranica i vrtova u obradivim površinama koji iznosi 89,37 %.

Tablica br. 3. Kategorije poljoprivrednog zemljišta i njihova površina u ha;

|  |  |  |  |  |  |
| --- | --- | --- | --- | --- | --- |
| **Kategorija poljoprivrednog zemljišta** | | **Županija Posavska** | **Domaljevac - Šamac** | **Odžak** | **Orašje** |
| Obradiva površina | Oranice i vrtovi | 22.988 | 2.400 | 11.239 | 9.349 |
| Voćnjaci | 667 | 140 | 322 | 205 |
| Vinogradi | 8 | 0 | 8 | 0 |
| Livede | 2.058 | 250 | 1.100 | 708 |
| SVEGA | 25.721 | 2.790 | 12.669 | 10.262 |
| Pašnjaci | | 565 | 80 | 312 | 173 |
| Ribnjaci | | 9 | 5 | 4 | 0 |
| Trstici i bare | | 152 | 40 | 112 | 0 |
| **UKUPNO** | | **26.447** | **2.915** | **13.097** | **10.435** |

*Izvor: Prostorni plan Županije Posavske 2019.-2039.godine, Federalni zavod za programiranje razvoja „Socioekonomski pokazatelji po općinama u Federaciji BiH u 2019. godini;*

Obzirom da su najvrednije oranične površine zastupljene uglavnom na terasama riječnih tokova Save i Bosne, te njihovih pritoka, periodično su izložene negativnom djelovanju prekomjernog vlaženja uslijed visokog vodostaja rijeka i izlijevanja vode iz njihovih korita. Da bi se ovi štetni utjecaji sveli na minimum, odnosno da bi se produžio period vegetacije poljoprivrednih biljaka na račun bržeg oslobađanja zemljišta od suvišne vode, povećala toplota zemljišta, čime bi se omogućila ranija sjetva, osigurala suvremena obrada tla u skladu sa zahtjevima suvremene agrotehnike i neometana žetva u optimalnim rokovima, potrebno je provoditi određene agromelioracijske mjere uređenja i zaštite ovih tala.

Upravo razlike u proizvodnim sposobnostima zemljišta, uvjeti proizvodnje i način korištenja čini osnovu za vrednovanje poljoprivrednog zemljišta u pojedine bonitetne kategorije i zone korištenja zemljišta.

Tablica br. 4. Bonitetne kategorije i zone korištenja zemljišta za 2019.-2020. godinu;

|  |  |  |  |  |  |
| --- | --- | --- | --- | --- | --- |
| **Bonitetne kategorije** | **Površina u ha** | **%** | **Zona korištenja** | **Površina u ha** | **%** |
| II | 5.149,71 | 15,97 | Prva agrozona | 23.318,47 | 72,30 |
| III | 14.858,49 | 46,07 |
| IVa | 2.776,37 | 8,61 |
| IVb | 533,90 | 1,66 |
| V | 351,99 | 1,09 | Druga agrozona | 351,99 | 1,09 |
| VIII | 73,02 | 0,23 | Treća agrozona | 73,02 | 0,23 |
| ŠUMA | 4.551,74 | 14,11 | Zona šuma i šumskih zemljišta | 4.551,74 | 14,11 |
| IZG | 2.706,85 | 8,39 | Zona izgrađenih površina | 2.706,85 | 8,39 |
| HIDRO | 1.251,87 | 3,88 | Hidrografija | 1.251,87 | 3,88 |
| **Ukupno:** | **32.253,98** | **100,00** |  | **32.253,95** | **100,00** |

*Izvor: Novelacija karte upotrebne vrijednosti zemljišta Posavske Županije, 2019. godine, Federalni zavod za agropedologiju, Sarajevo*

Prema podacima iz tabličnog prikaza (Tablica br. 4.) vidljivo je da je agrozona I najzastupljenija agrozona na području Županije, obuhvaća površinu od 23.318,47 ha odnosno 72,30 % i prema važećoj zakonskoj regulativi obuhvaća zemljišta od I do IVb bonitetne kategorije. Ova zona se smatra najvrednijim područjem županije. To su duboka do srednje duboka zemljišta intenzivne poljoprivredne proizvodnje gdje dominira Aluvijalno tlo (Fluvisol). Uzimajući u obzir potencijalne mogućnosti samog zemljišta, uz intenzivnu obradu i primjenu suvremene agrotehnike te mogućnost navodnjavanja, razvidno je da na području ove agrozone dominira ratarsko-povrtlarska proizvodnja.

Agrozona II obuhvaća površinu od 351,99 ha i čine ju zemljišta manje pogodna za kultiviranje (rendzine, smeđe tlo) koja posjeduju određena ograničenja i gdje je moguće organizirati poljoprivrednu proizvodnju ali uz prethodna ulaganja u široku lepezu mjera na uređenju zemljišta. Manje se koriste kao oranice, više kao voćnjaci.

U agrozonu III spadaju zemljišta koja nisu interesantna za poljoprivrednu proizvodnju i imaju velika ograničenja za širu uporabu u poljoprivredi. To su zemljišta najslabije bonitetne kategorije (VIII bonitet) te s aspekta proizvodnog potencijala predstavljaju najlošije područje županije i zastupljena su u površini od samo 73,02 ha, odnosno 0,23 %. Prema ispitivanjima i podacima Federalnog zavoda za agropedologiju, sve zone korištenja nisu drastično mijenjale svoje površine u posljenjem desetogodišnjem periodu.

**3.1. Fizičke i kemijske osobine zemljišta**

Na prostoru Županije su se razvila automorfna i hidromofna tla. Automorfna tla zauzimaju veći dio županije i nalaze se izvan domašaja poplavnih i podzemnih voda. Na njima se ne zadržava slivna voda. Hidromorfna tla zauzimaju manji dio Županije i to uz riječne tokove, nemaju genetski razvijene horizonte već pretežno imaju slojeve uslijed sedimentacije.

Prevladavaju ilovasta tla i **s**matraju se najpovoljnijim zemljištem u kontekstu odnosa pojedinih frakcija u svom sastavu. Dobro zadržavaju vodu i hranjiva, srednje su propusna. Ova tla su izuzetno povoljna za uzgoj različitih biljnih vrsta i svrstavaju se u srednje teška tla. Različit omjer pijeska, praha i gline daje različita ilovasta tla: pjeskovitu ilovaču, glinastu ilovaču, pjeskovito glinastu ilovaču i sl. Struktura ovih tala uglavnom se može popraviti primjenom stajnjaka i zelenom gnojidbom. Obzirom da se tekstura tla teško i sporo mijenja, prema istraživanjima i podacima Federalnog zavoda za agropedologiju iz 2019. godine, ostala je nepromijenjena.

Za razliku od teksture, vrijednosti pH reakcije tla su vrlo promjenjive i prema istom izvoru na području Županije utvrđene su vrijednosti od 5,12 do 8.70, što ukazuju na potrebu **korekcije kiselosti odnosno alkalnosti tla na određenim lokalitetima**. Biljke prinosom svake godine iznesu iz zemljišta određenu količinu hranjiva koju je neophodno nadoknaditi gnojidbom. Prekomjerno ili nedovoljno unošenje gnojiva u zemljište ima za posljedicu povećanje ili smanjenje pH vrijednosti zemljišta, blokiranje usvajanja pojedinih makro i mikro elemenata od strane biljaka, što utječe na povećanje troškova proizvodnje i smanjenje prinosa. Stoga je provođenje analize zemljišta jedan od osnovnih preduvjeta uspješne poljoprivredne proizvodnje.

Kolika je važnost provođenja analize tla govori o tome i činjenica da je nadležno Ministarstvo poljoprivrede vodoprivrede i šumarstva još prije osam godina iniciralo i u program županijskih potpora uvrstilo financiranje uzorkovanja i agrokemijske analize tla kako bih poljoprivrednim gospodarstvima približilo sam značaj provođenja ove mjere te istaknulo ovisnost suvremene poljoprivredne proizvodnje o uporabi mineralnih gnojiva, njihovom utjecaju na kvalitetu i kvantitetu proizvoda jer nestručnim odabirom količine i gnojidbene formulacije može doći do unošenja prevelikih doza uz opasnost od zagađenja tla i podzemnih voda ili niže produktivnosti usjeva Prema podacima nadležnog ministarstva do 2024. godine financirano je uzorkovanje i kemijska analiza za 516 uzorka tla.

Tablica br. 5. Pregled izvršenih analiza tla u periodu od 2016.-2023.;

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Područje** | **Broj izvršenih analiza** | | | | | | | |
| **2016.** | **2017.** | **2018.** | **2019.** | **2020.** | **2021.** | **2022.** | **2023.** |
| Županija Posavska | 75 | 75 | 75 | 65 | 64 | 58 | 52 | 52 |

*Izvor: Službena evidencija Ministarstva poljoprivrede, vodoprivrede i šumarstva ŽP;*

Izvršene kemijske analize tla s danim preporukama u velikoj mjeri su pomogle pojedinim poljoprivrednim gospodarstvima da spoznaju razinu hranjivih elemenata na određenoj parceli i da pravilno pristupe određivanju vrste i doze gnojiva neophodnog za postizanje viših prinosa.

**3.2. Odnos poljoprivrednog zemljišta prema broju stanovnika**

Ako se uzme u obzir površina raspoloživog obradivog zemljišta (oranice i vrtovi, voćnjaci, vinogradi i livade) i broj stanovnika, Županija ima dovoljno obradivog zemljišta ( 25.721 ha) koje omogućava proizvodnju dovoljnu za prehranu stanovništva na ovom području.

Danas se u svijetu kao granična vrijednost za poljoprivrednu površinu uzima 0,44 ha/stanovniku, a za obradive površine 0,17 ha/stanovniku.

Tablica br. 6. Odnos poljoprivrednog zemljišta i broja stanovnika

|  |  |  |  |  |
| --- | --- | --- | --- | --- |
| **Odnos poljoprivrednog zemljišta po stanovniku u ha (ha/stanovniku)** | | | | |
| Ukupno stanovnika | Ukupno  poljoprivredno zemljište | Poljoprivredno zemljište/stanovniku | Ukupno obradivo zemljište | Obradivo zemljište/stanovniku |
| 41.346 | 26.447 | 0,64 | 25.721 | 0,62 |

Vrijednosti iz tabličnog prikaza nam ukazuju da Županija ima 0,64 ha/stanovniku poljoprivrednog zemljišta odnosno 0,62 ha/stanovniku obradivog zemljišta što ju svrstava u grupu teritorija bogatih poljoprivrednim zemljištem.

Obzirom da poljoprivredno zemljište kao prirodni resurs predstavlja najveću vrijednost Županije otuda proizlazi i briga da se ono u najvećoj mjeri treba sačuvati od uporabe u druge svrhe, posebice od trajnog gubitka.

Jedan od ograničavajućih čimbenika za organiziranu, tržišno orijentiranu, poljoprivrednu proizvodnju jeste usitnjenost poljoprivrednih parcela kao i poljoprivredne površine koje se još uvijek ne obrađuju. Obzirom da su postupci okrupnjavanja poljoprivrednog zemljišta (komasacija, arondacija) vrlo kompleksni, dugotrajni i iziskuju velika financijska sredstva i da postoje razne prepreke poput problema s vlasništvom zemljišta, neujednačenosti gruntovnice i katastra, komplicirane papirologije, te otpora ljudi prema prodaji ili zamjeni zemljišta Vlada Županije Posavske je pristupajući rješavanju ovog problema iskazala interes da pomogne svakom poljoprivrednom gospodarstvu koje vrši okrupnjavanje poljoprivredne parcele u svom vlasništvu kupovinom susjednog poljoprivrednog zemljišta.

Tablica br. 7. Pregled isplaćenih potpora okrupnjavanju poljoprivrednog zemljišta;

|  |  |  |  |  |
| --- | --- | --- | --- | --- |
| **Kupljeno poljoprivredno zemljište** | **Godina implementacije potpore** | | | |
| **2020.** | **2021.** | **2022.** | **2023.** |
| Površina u ha | 0,62 | 15,836 | 10,551 | 16,0 |
| Iznos potpore u KM | 309,95 | 15.836,00 | 10.551,60 | 16.000,00 |

*Izvor: Službena evidencija Ministarstva poljoprivrede, vodoprivrede i šumarstva ŽP;*

Prema podacima iz tabličnog prikaza (Tablica br.7) evidentno je da nije došlo do znatnog okrupnjavanja poljoprivrednih parcela. No, uzimajući u obzir postojanje problema s vlasništvom zemljišta, kao i otporom ljudi prema prodaji, može se zaključiti da ipak pozitivnih efekata ima i da

raste zainteresiranost poljoprivrednih gospodarstava za ovakvom vrstom mjere. Stoga je nužno nastaviti kontinuirano raditi na okrupnjavanju poljoprivrednih parcela, kao i privođenju kulturi zapuštenih i oštećenih poljoprivrednih zemljišta na kojima je onemogućena poljoprivredna proizvodnja. Također, još uvijek su evidentne i površine poljoprivrednog zemljišta pod minama koje su ostale nakon rata i potrebno je intenzivirati proces deminiranja istih kako bi se mogla uključiti u poljoprivrednu proizvodnju.

**3.3. Struktura poljoprivrednog zemljišta prema vlasništvu**

Prethodno je navedeno da područje Županije zahvata površinu od 32.253,95 ha od čega je 26.970,95 ha ili 83,62 % u privatnom a 5.283 ha ili 16,38 % u državnom vlasništvu. Poljoprivredno zemljište, u odnosu na ukupnu zemljišnu površinu zauzima 26.447 ha, od čega je 23.649 ha ili 89,42 % u privatnom, a 2.798 ha ili 10,58 % u državnom vlasništvu.

Od ukupne površine poljoprivrednog zemljišta u vlasništvu države pod oranicama se nalazi 2.357 ha, od čega je temeljem Zakona o poljoprivrednom zemljištu („Službene novine Federacije BiH“, broj: 52/09) i Zakona o poljoprivrednom zemljištu u Županiji Posavskoj („Narodne novine Županije Posavske“, broj: 14/23) te Programa gospodarenja donesenog od strane jedinica lokalne samouprave na čijem prostoru se nalazi poljoprivredno zemljište u vlasništvu države, tijekom 2024. godine u zakup dano 1.518,42 ha.

Sredstva ostvarena od zakupa poljoprivrednog zemljišta u vlasništvu države, na temelju članka 3. Pravilnika o uvjetima i načinu korištenja sredstava ostvarenih od zamjene, zakupa i koncesije poljoprivrednog zemljišta u vlasništvu države („Službene novine Federacije BiH“, broj: 78/09, 31/24), dijele se između županije i jedinica lokalne samouprave u odnosu 70:30 u korist jedinica lokalne samouprave.

Tablica br. 8. Ostvareni prihodi po osnovu zakupa poljoprivrednog zemljišta u vlasništvu države,

|  |  |  |  |  |  |
| --- | --- | --- | --- | --- | --- |
| **Područje** | **Ukupna sredstva od zakupa u KM** | | | | |
| **2019.** | **2020.** | **2021.** | **2022.** | **2023.** |
| Županija Posavska | 316.437,77 | 306.252,93 | 351.834,39 | 284.978,16 | 218.591,42 |

*Izvor: Službena evidencija Ministarstva poljoprivrede, vodoprivrede i šumarstva ŽP;*

Naplaćena sredstva od zamjene, zakupa i koncesije poljoprivrednog zemljišta u vlasništvu države su posebna vrsta prihoda i vode se na posebnom računu a mogu se koristiti za financiranje programa zaštite, uređenja zemljišta i ruralne infrastrukture. Sredstvima od zakupa, uplaćenim u korist Proračuna Županije Posavske, kao i sredstvima naplaćenim po osnovi promjene namjene poljoprivrednog zemljišta za nepoljoprivredne svrhe, posljednjih godina financirane su mnoge mjere zaštite i uređenja poljoprivrednog zemljišta od strane nadležnog ministarstva, ponajprije aktivnosti na uređenju poljskih puteva i kanala, čime je omogućen lakši pristup poljoprivrednim parcelama tijekom cijele godine, olakšan transport poljoprivrednim strojevima i proizvodima, osigurana odvodnja suvišne vode te spriječeno da se poljski putevi oštete ili postanu neprohodni zbog blata ili erozije.

**4. POLJOPRIVREDNA GOSPODARSTVA**

Poljoprivredno gospodarstvo podrazumijeva proizvodnu jedinicu ili grupu jedinica koje čine proizvodnu cjelinu, i s tehničkog i s privrednog stajališta, koje se bave proizvodnjom poljoprivrednih proizvoda, a mogu se baviti i drugim dodatnim (nepoljoprivrednim) proizvodnim i uslužnim djelatnostima. Poljoprivredno gospodarstvo može djelovati kao privredno društvo, obrt ili zadruga, ako je registrirano za obavljanje poljoprivredne djelatnosti, te kao obiteljsko poljoprivredno gospodarstvo i ono predstavlja osnovni oblik organiziranja u poljoprivredi. Da bi mogli ostvariti pravo na novčane potpore moraju biti upisani u Registar poljoprivrednih gospodarstava i Registar klijenata.

Tablica br. 9. Osnovni podaci o registriranim PG u 2024. godini

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Općina/ Grad** | **Ukupan broj gospodarstava** | **Ukupna površina gosp. (ha)** | **Broj OPG** | **Broj**  **PG-PS** | | **Broj članova OPG** | | **Broj uposlenih** |
| Domaljevac- Šamac | 364 | 1.274,20 | 353 | | 11 | | 587 | 26 |
| Odžak | 1.077 | 4.815,64 | 1.010 | | 67 | | 1.799 | 205 |
| Orašje | 1.388 | 5.820,37 | 1.325 | | 63 | | 1.736 | 566 |
| **UKUPNO:** | **2.829** | **11.910,21** | **2.688** | | **141** | | **4.122** | **797** |

*Izvor: Registar poljoprivrednih gospodarstava, na dan 06.11.2024. godine;*

Prema podacima iz Registra poljoprivrednih gospodarstava, ažuriranim s danom 06.11.2024. godine (Tablica 9.), ukupan broj upisanih poljoprivrednih gospodarstava u 2024. godini iznosi 2.829, za razliku od 2019. godine kada je iznosio 2.598. Iz navedenog je evidentno povećanje broja registriranih poljoprivrednih gospodarstava za 231. No, ovo povećanje broja registriranih poljoprivrednih gospodarstava nije isključivo rezultat povećane poljoprivredne proizvodnje, nego je djelomično i odraz cijepanja (dijeljenja) jednog poljoprivrednog gospodarstava na dva ili više. Razlozi tome proizlaze iz činjenice da je OPG, čiji je nositelj fizička osoba, temeljem federalnog propisa o načinu i uvjetima ostvarivanja novčane potpore, ograničen na godišnju maksimalnu novčanu potporu za proizvodnju. Ista se tijekom posljednjih godina mijenjala zbog promjene pojedinačnih iznosa potpora i u 2024. godini iznosi 15.000,00 KM. Ovakvim ograničenjem izravno su bila pogođena OPG s proizvodnom površinom od 20-50 ha što je dovelo do povećanja broja registriranih obrta u poljoprivredi ali i do cijepanja.

Tablica br. 10. Pregled PG u odnosu na raspoloživu proizvodnu površinu u 2024. godini;

|  |  |  |  |  |  |  |  |
| --- | --- | --- | --- | --- | --- | --- | --- |
|  | | **Ukupna površina poljoprivrednog gospodarstva** | | | | | |
| **Općina/ Grad** | **Ukupan broj PG** | **Broj PG**  **0-1 ha** | **Broj PG**  **1-3 ha** | **Broj PG**  **3-5 ha** | **Broj PG**  **5-10 ha** | **Broj PG**  **10-50 ha** | **Broj PG**  **iznad 50 ha** |
| Domaljevac- Šamac | 364 | 155 | 89 | 47 | 45 | 27 | 1 |
| Odžak | 1.077 | 519 | 286 | 97 | 84 | 78 | 13 |
| Orašje | 1.388 | 667 | 284 | 146 | 142 | 137 | 12 |
| **UKUPNO:** | **2.829** | **1.341** | **659** | **290** | **271** | **242** | **26** |

*Izvor: Registar poljoprivrednih gospodarstava, na dan 06.11.2024. godine;*

Prema podacima iz tabličnog prikaza (Tablice 10.) razvidno je da veliki broj poljoprivrednih gospodarstva raspolaže s malom proizvodnom površinom, od ukupno 2.829 poljoprivrednih gospodarstva na području Županije njih 2.290 raspolaže s poljoprivrednom površinom od 0 do 5 ha. Koliko je raspoloživost poljoprivrednog zemljišta po gospodarstvu mala govori nam i podatak da čak 1.341 poljoprivrednih gospodarstava posjeduje od 0 do 1 ha poljoprivrednog zemljišta, a tek njih 659 posjeduje površine od 1 do 3 ha.

**5.** **STANJE I KRETANJE POLJOPRIVREDNE PROIZVODNJE**

Poljoprivredna proizvodnja na području Županije, u promatranom periodu od 2020. – 2024. godine, bila je suočena s nizom različitih izazova. 2020. godinu je obilježila pojava pandemije bolesti COVID-19 koja je zaustavljanjem gospodarskih i društvenih aktivnosti uzrokovala globalnu krizu širih razmjera te tako utjecala na sve segmente gospodarstva uključujući i poljoprivredu. Nakon prvog šoka, izazvanog prekidima suradnje u lancima distribucije i prodaje, iznenadni izazovi prepoznati su kao nove prilike i utjecali su na inovativniju distribuciju i prodaju, potražnju za lokalnim proizvodima što je otvorilo mogućnost boljoj likvidnosti poljoprivrednika i stvaranju radnih mjesta. Pojava bolesti COVID-19 je velikim dijelom utjecala i na aktivnosti koje su se poduzimale i provodile u sektoru poljoprivrede kao što su financiranje proljetne sjetve, osiguravanje sjemena soje, redovite isplate ostalih potpora proizvodnji i slično.

Zbog bojazni od posljedica COVID-a, kao i moguće nestašice poljoprivrednih proizvoda, u 2020. godini bilježimo povećanje poljoprivredne proizvodnje, poglavito biljne, radi osiguravanja većih količina hrane za domaće potrebe. Na ruku su išli i povoljni agroklimatski uvjeti tijekom godine što je rezultiralo većom proizvodnjom, odnosno visokim prinosima ratarskih usjeva, povrća i voća.

Godinu su, uz veće prinose, obilježile i nešto veće otkupne cijene poljoprivrednih proizvoda zbog povećane međunarodne potražnje, tako da je na tržištu BiH otkupna cijena pšenice i kukuruza bila za oko 10% veća u odnosu na 2019. godinu (pšenica 305 KM/t, kukuruza 300 KM/t).

COVID je obilježio i 2021. godinu tijekom koje je došlo do poremećaja na tržištu rastom cijena energenata i hrane te nedostatkom određenih roba na domaćem tržištu. Rast cijene energije odrazio se na troškove proizvodnje gnojiva što je imalo za posljedicu značajno poskupljenje mineralnih gnojiva i stočne hrane ali i drugih inputa ( goriva, sjemena, zaštitnih sredstava i sl.). S tim u vezi, provodile su se dodatne aktivnosti koje su imale za cilj prevazilaženje novonastale situacije kao što su aktivnosti na implementaciji projekata EU4Agri, sufinanciranje jesenje sjetve 2021. godine i proljetne sjetve 2022. godine, osiguravanje sjemena soje i druge aktivnosti.

Tijekom 2021. godine zabilježeni su manji prinosi ratarskih kultura pa je i ukupna proizvodnja bila manja, posebno pšenice, kukuruza i ječma, dok je otkupna cijena ovih proizvoda porasla u odnosu na 2020. godinu za oko 40-45 % ( pšenica 380 KM/t, ječam 395 KM/t, kukuruz 439 KM/t ). Poremećaj uvjetovan pandemijom i povećanom međunarodnom potražnjom itekako je imao utjecaja na povećanje otkupnih cijena ovih proizvoda.

Utjecaj poskupljenja energenata prelijevao se i na proizvodnu 2022. godinu utječući na povećanje troškova poljoprivredne proizvodnje i transporta te poremećaj snabdjevenosti tržišta hranom uvjetovanog ukrajinskom krizom. U najvećoj mjeri to je utjecalo na visoke cijene, manju proizvodnju i nestašicu mineralnih gnojiva. Stoga su se, uz implementaciju federalnih i županijskih novčanih potpora za biljnu i stočarsku proizvodnju, provodile i dodatne aktivnosti na prevazilaženju nastalog stanja kao što je implementacija mjere Vlade FBiH koja se odnosila na dodjelu dizel goriva poljoprivrednim proizvođačima u okviru koje je podijeljeno 400.000 litara goriva za oko 850 korisnika. Također, zbog rasta cijena repromaterijala i ograničene dostupnosti sjemenskog materijala na tržištu BiH, sufinanciran je projekt nabave sjemena soje u okviru kojeg je dodijeljeno 100.000 kg sjemena soje za 407 poljoprivrednih gospodarstava. Godinu su obilježile i visoke otkupne cijene žitarica na tržištu BiH koje su prema podacima Agencije za statistiku BiH, u odnosu na 2021. godinu, bile veće za oko 40-60 % (pšenica 633 KM/t, ječam 593 KM/t, kukuruz 628 KM/t ). Porast otkupnih cijena zabilježen je i kod povrća i voća ali i kod stočarskih proizvoda i meda.

2023. godinu, uz visoke cijene (inflaciju), obilježile su nepovoljne klimatske prilike, niske otkupne cijene poljoprivrednih proizvoda i pojava afričke svinjske kuge što je dovelo do poduzimanja dodatnih aktivnosti u cilju ublažavanja negativnih kretanja i efekata na domaćem tržištu. S pojavom afričke svinjske kuge na području Županije nastali su znatni financijski gubici zbog ograničenja u pogledu izvoza životinja i mesa, kao i troškova koje su donijele mjere za suzbijanje bolesti. Teškoj slici u poljoprivrednom sektoru Županije doprinijelo je i olujno nevrijeme koje je, ponajviše na području grada Orašja, prouzročilo ogromne štete i koje su prema preliminarnoj procjeni iznosile oko 19.445.000 KM.

**5.1. Struktura sjetve na oranicama**

Konfiguraciji tla, raspoložive površine i kvaliteta poljoprivrednog zemljišta kao osnovnog resursa za poljoprivrednu proizvodnju te klimatski uvjeti u najvećoj mjeri određuju potencijal poljoprivredne proizvodnje, odnosno mogućnosti za njen daljnji razvoj. Zbog izdašnih prirodnih resursa stanovništvo se ovdje tradicionalno bavi poljoprivredom, a u strukturi uzgajanih kultura najzastupljenije su žitarice, zatim uljarice te razno povrće i voće.

U ukupnoj strukturi ratarske proizvodnje, prema prijavama plana proizvodnje za proizvodnu 2023./2024. godinu, proizvodnja žitarica zauzima najznačajnije mjesto i to s čak 54,2% zastupljenosti dok su uljarice zastupljene s 41,3%. Odnosi u strukturi sjetve i plodoreda ovise o više čimbenika među kojima su najvažniji uvjeti za ostvarivanje prava na potporu i njen iznos, cijena robe na tržištu, mogućnost otkupa i skladištenja te rokovi plaćanja samog proizvoda.

Tablica br. 11. Planirana proizvodna površina po pojedinim kulturama u ha;

|  |  |  |  |  |  |
| --- | --- | --- | --- | --- | --- |
| **Godina** | **Područje Županije Posavske (ha)** | | | | |
| **Pšenica** | **Ječam** | **Merkantilni kukuruz** | **Silažni kukuruz** | **Soja** |
| 2023. | 5.027 | 409,7 | 1.864,4 | 344,7 | 4.320,6 |
| 2024. | 4.835,7 | 181,9 | 1.495,8 | 279,2 | 4.571,3 |

*Izvor: Prijave plana proizvodnje, Ministarstvo poljoprivrede, vodoprivrede i šumarstva ŽP;*

Usporedbom podataka iz 2023. i 2024. godine, a prema prijavama plana proizvodnje, razvidno je povećanje zasijanih površina pod uljaricama, prvenstveno sojom, te smanjenje površina koje su zasijane pšenicom. Prema istom izvoru odnos proljetne sjetve prema jesenskoj i višegodišnjim nasadima je takav da je proljetna sjetva zastupljena s 57,85% u odnosu na ukupne površine u proizvodnoj godini. Odstupanja koja se događaju u pojedinim godinama nisu značajna, ali na njih najviše utječe tržište odnosno potražnja za pojedinim kulturama ili tržišni viškovi koji isto tako utječu da se te kulture ne siju iduće godine. Jedan od važnih činitelja je i pojava elementarnih nepogoda poput suše ili prekomjernih padalina koje su u zadnje vrijeme postale sve učestalije. Njihova pojava značajno utječe na ostvarivanje prinosa, a samim tim i na zasnivanje proizvodnje u sljedećoj godini.

**5.2. Proizvodnja žitarica**

Sa stajališta ishrane čovječanstva žitarice su najznačajnija skupina biljaka, imaju ogromno gospodarsko značenje koje se manifestira u nekoliko svojstava: visoki genetski potencijal rodnosti, korištenje u ishrani ljudi i životinja, sudjelovanje u razmjeni roba na svjetskom tržištu. S tim u vezi, žitarice imaju i strategijski značaj za svaku zemlju pa tako i za Županiju.

Analizirajući strukturu biljne proizvodnje na području Županije evidentno je da žitarice zauzimaju značajno mjesto i njihova proizvodnja se odvija na oko 10.000 ha što čini skoro polovicu ukupnih obradivih površina. Kao sirovina i/ili u prerađenom obliku, imaju široku primjenu u svakodnevnom životu ljudi.

Tablica br. 12. Proizvodne površine pod žitaricama u ha;

|  |  |  |  |  |  |
| --- | --- | --- | --- | --- | --- |
| **Godina** | **Pšenica** | **Ječam** | **Tritikale** | **Zob** | **Kukuruz** |
| 2021. | 4.340,80 | 493,1 | 61,5 | 5,8 | 1.899,30 |
| 2022. | 4.674,2 | 504,4 | 30 | 11 | 1.927,7 |
| 2023. | 5.027 | 409,7 | 17,8 | 6,2 | 2.209,1 |
| 2024. | 4.835,7 | 181,9 | 26,5 | 8,5 | 1.775 |

*Izvor: Prijave plana proizvodnje, Ministarstvo poljoprivrede, vodoprivrede i šumarstva ŽP;*

Prema prijavama plana proizvodnje među žitarica najzastupljenija je proizvodnja pšenice koja se odvija na površini od oko 4.500 – 5.000 ha što čini 1/5 od ukupne proizvodnje u Federaciji BiH.

Generalno, gledajući po godinama, proizvodnja pšenice ima određenu konstantu, zahvaljujući postojanju većeg broja otkupljivača na ovom prostoru i primjerenom iznosu novčane potpore za ovu vrstu proizvodnje. No, na sjetvu ove žitarice itekako utječu i drugi čimbenici kao što su: vremenski uvjeti tijekom sjetve, sustav „plodoreda“, cijena inputa, otkupna cijena pšenice i slično.

### Sagledavajući sve prilike tijekom vegetacijske 2024. godine može se zaključiti da su ostvareni veći prinos u odnosu na iskazivane prognoze. Prinosi pšenice kretali su se **oko 5 t/ha i više** što je u granicama višegodišnjeg prosjeka, a i kvaliteta zrna je bila dobra.

Proizvodnju pšenice su obilježile visoke temperature i nadprosječne padavine tijekom zime. Već tijekom jeseni 2023. godine, u periodu sjetve pšenice, zabilježene su nešto više temperature od višegodišnjeg prosjeka, nakon čega je uslijedila zima sa nastavkom natprosječno visokih temperatura praćenim natprosječnom količinom padavina koje su dovele do **visokog sadržaja vlage u zemljištu**što je uvjetovalo raniji i ubrzan razvoj pšenice. Isti trend se nastavio i tijekom proljeća 2024. godine tako da je nakon rekordno tople 2023. godine nastupila još toplija 2024. godina a krajnji ishod rezultirao **ubrzanim procesom razvoja biljke** što je dovelo do ranije žetve pšenice, već u prvim danima lipnja***.***

Druga žitarica po zastupljenosti na obradivim površinama je kukuruz i njegov gospodarski značaj proizlazi iz svojstava same biljke, raznovrsnosti uporabe i obima proizvodnje. U odnosu na pšenicu posljednjih godina zabilježena je tendencija pada proizvodnje kukuruza za zrno prvenstveno zbog smanjene stočarske proizvodnje, visokih troškova proizvodnje, niske otkupne cijene te nedostatka novčane potpore za ovu proizvodnju. Uvođenjem proizvodnje kukuruza za zrno u sustav novčanih potpora rastu i proizvodne površine pod ovom kulturom.

**Zbog ekstremnih vrućina i visokih temperatura tijekom 2024. godine berba kukuruza u Županiji je počela znatno ranije.** Prinosi su se kretali od 7 do 10 tona po hektaru. Vremenske prilike kakve su bile, toplinski valovi i visoke dnevne temperature bez oborina, uz određena područja pogođena tučom, itekako su utjecali na prinos kukuruza.

Na trećem mjestu je ječamkoji imaveliku hranidbenu vrijednost te kod ishrane domaćih životinja popravlja kakvoću mesnih proizvoda. Smanjenje stočarske proizvodnje i gašenje poduzeća koja su se bavila proizvodnjom stočne hrane na području Županije dovelo je i do smanjenja proizvodnih površina pod ovom žitaricom. Agroklimatski uvjeti u vegetacijskoj 2023./2024. godini utjecali su i na proizvodnju ječma što je dovelo do skraćivanja vegetacije za otprilike 15-20 dana, ranije zriobe i žetve, te u konačnici nižim prinosom. Može se reći da je ovo bila teška proizvodna godina u kojoj je ratare dodatno opterećivala i relativno niska otkupna cijena pojedinih poljoprivrednih proizvoda.

**5.3. Proizvodnja uljarica**

U strukturi proizvodnje ratarskih kultura uljarice su zastupljene na oko 41,3 % površina, a od uljarica proizvodi se soja, suncokret i uljana repica. Soja se sije duži niz godina i prinosi se kreću od 2,5 do 3 t/ha. Najveći dio proizvedene soje se prodaje, a tek jedan dio se daje u zamjenu za sojinu sačmu koja se koristi za ishranu stoke. Radi postizanja veće rentabilnosti ratarske proizvodnje ali i zbog nezadovoljstva s cijenom pšenice i kukuruza, posljednjih godina znatno su se povećale površine pod sojom čija je proizvodnja ugovorena i sve proizvedene količine se prodaju lokalnim otkupljivačima.

Razlozi tome proizlaze i iz činjenice da su poljoprivredni proizvođači spoznali važnost provođenja plodoreda u okviru vlastitog sustava proizvodnje koji predstavlja pravilnu prostornu i vremensku izmjenu usjeva na proizvodnoj površini, a cilj je uspostaviti biološku ravnotežu prirodnih fitocenoza jer je odavno utvrđeno da se u ponovljenoj sjetvi prinosi smanjuju. Bolesti i štetnici su jedan od prvih razloga za uvođenje plodoreda jer kod uzgoja u monokulturi njihova pojava i razmnožavanje ide do te mjere da onemogućuju uzgoj određene kulture. U našoj ratarskoj proizvodnji soja najčešće dolazi poslije kukuruza ili strnih žita. Budući da iza sebe ostavlja zemljište u dobrom fizičkom stanju, manje-više nezakorovljeno, obogaćeno biološki aktivnim dušikom i organskom tvari u cjelini, soja je odličan predusjev za skoro sve biljke.

Nadalje, na povećanje površina pod sojom utjecala je i implementacija projekata, u periodu od 2017. do 2022. godine koje je provodilo Ministarstvom poljoprivrede, vodoprivrede i šumarstva Županije Posavske u suradnji s UNDP BiH, u okviru kojih je implementirana potpora za proizvodnju soje i koji su imali za cilj razvoj lanca vrijednosti proizvodnje soje, te uspostavu i jačanje ekonomski održive, tehnološki i socijalno prihvatljive, proizvodnje genetski nemodificirane soje u cilju postizanja veće tržišne cijene i unaprijed osiguranog otkupa od strane otkupljivača – prerađivača.

Kako bih održali postignute proizvodne površine pod sojom, a zbog porasta cijena na tržištu, Vlada Županije Posavske je iskazala interes da pomogne poljoprivrednim gospodarstvima na način da sufinancira nabavu sjemena soje. Ova mjera je polučila dobre rezultate, održala je proizvodnu površinu pod sojom, čak je proizvodnja i povećana, što dokazuju i proizvodne površine u tabličnom prikazu br.11.

U 2024. godini utjecaj nepovoljnih klimatskih prilika, uz ostale primijenjene agrotehničke mjere u proizvodnji soje, dovele su do ostvarenja niskog prosječnog prinosa soje od 1-1,5 t/ha ali i kvalitete samog zrna.

Posljednjih godina u strukturi zasijanih uljarica bilježimo i proizvodnju ostalih uljarica i to uljanu repicu i suncokret. Površine pod ovim kulturama nisu velike, siju se na oko 270 ha, no značajne su zbog plodoreda i veće rentabilnosti ratarske proizvodnje.

**5.4. Proizvodnja povrća**

Proizvodnja povrća je najintenzivnija grana biljne proizvodnje u pogledu ostvarivanja prihoda po jedinici površine, vrlo je značajna poljoprivredna djelatnost i zasigurno može predstavljati temelj razvoja gospodarstva. Pored upotrebe poljoprivredne mehanizacije, tehnologije i znanja, zahtjeva znatno više radne snage nego što je to kod ratarskih kultura.

Međutim, posljednjih godina na području Županije bilježimo blagi pad proizvodnje povrća, prvenstveno na otvorenom polju ali i kod proizvodnje u zaštićenom prostoru. Padu ove proizvodnje doprinijelo je više čimbenika kao što su niska otkupna cijena proizvoda, visoke cijene inputa, nepovoljni klimatski uvjeti, nedostatak radne snage i slično. Ovome u prilog govore i proizvodne površine pojedinih vrsta povrća evidentirane u okviru implementacije programa novčanih potpora.

Tablica br. 13. Proizvodnja povrća na otvorenom polju;

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| **Godina** | **Ukupna proizvodnja povrća na otvorenom**  **(ha)** | **Zasijana površina u ha** | | | | | | | | | | |
| **grah** | **kupus** | **paprika** | **krumpir** | **karfiol** | **patlidžan** | **salata** | **lubenica/ dinja** | **luk** | **cvijeće** | **bundeve** |
| 2022. | 70,47 | 8,46 | 3,38 | 4,16 | 0,62 | 0,7 | 0,97 | 0,8 | 7,25 | 2,29 | 0,77 | 41,07 |
| 2023. | 60,58 | 8,38 | 2,66 | 4,86 | 1,36 | 0,3 | 0,27 | 0,59 | 3,67 | 2,5 | 0,7 | 26,35 |
| 2024. | 35,28 | 1,73 | 2,02 | 1,85 | 0,92 | 0,2 | 0,1 | 0,3 | 1,35 | - | 0,5 | 26,31 |

*Izvor: Službena evidencija Ministarstva poljoprivrede, vodoprivrede i šumarstva ŽP;*

Prema podacima iz tabličnog prikaza (Tablica br.13.) analizirajući ukupnu proizvodnju povrća na otvorenom polju uočava se značajno smanjenje proizvodnje u 2024. godini u odnosu na 2022. godinu (za oko 50%). Također, i kod proizvodnje povrća i cvijeća u plastenicima i staklenicima bilježimo značajno manju proizvodnju u 2024. godini u odnosu na 2022. godinu.

Tablica br. 14. Proizvodnja povrća u plastenicima i staklenicima;

|  |  |  |  |  |  |
| --- | --- | --- | --- | --- | --- |
| **Područje**  **Županije Posavske** | **Ukupna površina u m2** | | | | |
| **2020.** | **2021.** | **2022.** | **2023.** | **2024.** |
| Proizvodnja povrća u plastenicima | 174.589 | 174.618 | 165.966 | 156.853 | 116.626 |

*Izvor: Službena evidencija Ministarstva poljoprivrede, vodoprivrede i šumarstva ŽP;*

Prema podacima iz tabličnog prikaza (Tablica br. 14.) razvidno je da je u 2024. godini došlo do osjetnog pada proizvodnje povrća i cvijeća u plastenicima i staklenicima što je posljedica olujnog nevremena tijekom 2023. godine koje je dovelo do stradavanja velikog broja plastenika, odnosno do smanjenja proizvodne površine u zaštićenom prostoru.

Obzirom na usitnjenost proizvodnih parcela, malu površinu kojom raspolažu OPG-ovi i stupanj ostvarivanja prihoda potrebno je poduzeti dodatne aktivnosti na animiranju proizvođača, prije svega OPG, da se okrenu dohodovnijim poljoprivrednim kulturama uz primjenu novih tehnologija i tako povećaju svoju zaposlenost, prinos i osiguraju veću dohodovnost vlastite proizvodnje.

**5.5. Proizvodnja krmnog bilja**

Krmno bilje je važan dio prehrane preživača ali i čimbenik isplativog poslovanja farme. U današnje vrijeme kada su koncentrirana krmiva skupa, u vrijeme kada cijene stočne hrane variraju, postaje neophodno imati vlastito proizvedenu stočnu hranu.

Zastupljenost proizvodnje krmnog bilja na oranicama naše Županije ima jednu određenu konstantu iz razloga što proizvodnja krmnih kultura ne ovisi o ponudi i potražnji na tržištu, otkupnoj cijeni ili iznosu novčane potpore, nego o potrebama za kvalitetnom stočnom hranom onih poljoprivrednih gospodarstava koji se bave stočarskom proizvodnjom. Od krmnih kultura svakako su najzastupljenije kukuruz za silažu, lucerka i DTS. Generalno, površine pod krmnim biljem, promatrano kroz posljednjih deset godina, postepeno opadaju kako se smanjivao i stočni fond, poglavito kada je riječ o govedarstvu.

**5.6. Proizvodnja voća**

Obzirom na klimu i tlo u Županiji postoje relativno dobri uvjeti za proizvodnju voća. Budući da je proizvodnja voća znatno profitabilnija u odnosu na ratarsku proizvodnju te da još uvijek prevladava usitnjenost poljoprivrednih gospodarstava s malim poljoprivrednim površinama nedostatnim za profitabilnu ratarsku proizvodnju, nameće se potreba za povećanjem površina zasađenih voćnjacima. Uz navedeno Županija ima i dobre prirodne uvjete te dijelom i tradiciju gajenja voća, poglavito šljive. No, nažalost zbog niza različitih čimbenika površine zasađene voćem ne zadovoljavaju niti potrebe ove Županije što rezultira velikim uvozom.

Stanje površina pod voćnjacima utvrđeno je 2018. godine od strane nadležnog Ministarstva i prema dobivenim podacima na području Županije je bilo oko 196,38 ha zasađenih voćnjaka.

Tablica 15. Struktura voćnjaka na prostoru Županije Posavske;

|  |  |  |  |
| --- | --- | --- | --- |
| **r.br.** | **Vrsta voća** | **Površina (ha)** | **Broj sadnica (kom.)** |
| 1. | Šljiva | 148,73 | 85.832 |
| 2. | Jabuka | 23,4 | 59.367 |
| 3. | Kruška | 9,8 | 10.553 |
| 4. | Orah | 5,05 | 580 |
| 5. | Višnja | 2,3 | 3.550 |
| 6. | Ostalo | 7,1 | 1.700 |
| Ukupno | | 196,38 |  |

*Izvor: Službena evidencija Ministarstva poljoprivrede, vodoprivrede i šumarstva ŽP;*

Graf 1. Postotni udio pojedinih vrsta voća u odnosu na ukupnu površinu voćnjaka.

Graf 2. Postotni udio pojedinih vrsta voća u odnosu na broj zasađenih sadnica.

Kako je vidljivo iz gore navedenih podataka i grafičkih prikaza šljiva zauzima čak ¾ zasađenih površina pod voćem i prema broju zasađenih sadnica na prvom je mjestu, ali i proizvodnja jabuke je na visokoj razini. Samo manji broj proizvođača bavi se intenzivnim voćarstvom, mahom je riječ o proizvođačima jabuka, koji imaju voćnjake opremljene sustavom za navodnjavanje, ogradom, protugradnom mrežom i slično. Dok ostatak nasada voća obilježava poluintenzivni uzgoj, namijenjen vlastitim potrebama radi prerade voća u rakiju ili marmelade, džemove ili pekmeze.

Olujno nevrijeme tijekom 2023. godine, koje je dovelo do stradavanja velikog broja stabala voća, uzrokovalo je velike štete u sektoru voćarstva i oporavak će trajati duži niz godina.

**5.7. Stočarska proizvodnja**

Stočarska proizvodnja ima važnu ulogu u poljoprivrednoj djelatnosti Županije. U strukturi stočarske proizvodnje najvažniju ulogu imaju govedarstvo, svinjogojstvo i peradarstvo. Posljednjih godina bilježi se opadanje stočarske proizvodnje koja se već dulje razdoblje nalazi u nepovoljnim tržišnim uvjetima. To potvrđuju i podaci evidentirani u okviru implementacije programa novčanih potpora, za period od 2021. do 2023. godine.

Tablica 15. Stočarska proizvodnja;

|  |  |  |  |
| --- | --- | --- | --- |
| **Vrsta proizvodnje** | **Godina** | | |
| **2021.** | **2022.** | **2023.** |
| Proizvodnja mlijeka | 2.784.709 lit. | 2.971.370 lit. | 2.788.604 lit. |
| Tov junadi | 272 grla | 351 grlo | 152 grla |
| Rasplodne junice | 117 grla | 123 grla | 74 grla |
| Ovce i koze | 317 grla | 264 grla | 187 grla |
| Tov Svinja | 7.160 grla | 6.392 grla | 4.302 grla |
| Krmače i nazimice | 738 grla | 544 grla | 535 grla |
| Uzgoj brojlera | 470.614 kom. | 512.333 kom. | 557.551 kom. |
| Uzgoj 18-to tjednih pilenki | 23.700 kom. | 26.590 kom. | 17.445 kom. |
| Koke nosilice | 79.590 kom. | 43.954 kom | 52.585 kom. |
| Koze | 73.000 grla | 44.000 grla | 2212 grla |
| Košnice pčela | 1.799 kom. | 2.358 kom. | 2.569 kom. |

*Izvor: Službena evidencija Ministarstva poljoprivrede, vodoprivrede i šumarstva ŽP*;

**5.7.1. Govedarska proizvodnja**

Jedna je od važnijih grana stočarske proizvodnje u Županiji i ima višestruk gospodarski značaj. Osim što se u sustavu govedarske proizvodnje osiguravaju značajni proizvodi (mlijeko i meso) njezina je važnost posebice naglašena zbog komplementarnosti s ratarskom proizvodnjom. Uz to što su goveda veliki potrošači ratarskih proizvoda oni u značajnoj mjeri doprinose prirodnom povećanju plodnosti tla.

Proizvodnja mlijeka predstavlja osnovicu govedarske proizvodnje, na koju je najvećim dijelom naslonjena proizvodnja goveđeg mesa. Ona ima svoju kontinuiranu proizvodnju već dugi niz godina i uglavnom je zastupljena na području Općine Odžak. Proizvodnjom mlijeka bavi se oko 80 poljoprivrednih gospodarstava i u okviru ovog sektora uspostavljen je određeni lanac vrijednosti između proizvodnje, otkupa i prerade.

Tov junadi zastupljen je na cijelom području Županije, bilježi se značajniji pad proizvodnje u odnosu na prethodne godine. Razlozi tome su nemogućnost ostvarivanja federalne novčane potpore za tov junadi, poskupljenje stočne hrane, neizvjesnost otkupa na domaćem tržištu, nedostatak radne snage i slično.

**5.7.2. Svinjogojska proizvodnja**

Važnost svinjogojstva proizlazi iz njegove ekonomske i biološke važnosti. Najvažniji je izvor mesa za opskrbu domaćeg tržišta i ima veliku ulogu u oplemenjivanju ratarskih proizvoda. Biološka važnost proizlazi iz mogućnosti vrlo dobrog iskorištavanja žitarica, uljarica ali i nekih nusproizvoda koji nastaju u prehrambenoj industriji (npr. mekinje) proizvodnja. Također, utječe na zapošljavanje stanovništva te njegovo zadržavanje u ruralnim područjima. I kod tova svinja bilježi se kontinuirani pad proizvodnje zbog problema uvjetovanih otkupom, nestabilnom otkupnom cijenom, te nemogućnosti ostvarivanja federalnih novčanih potpora za ovaj vid proizvodnje.

Svinjogojci su suočeni s nelojalnom konkurencijom koja dolazi putem prekomjernog uvoza i iako domaća proizvodnja u BiH ne pokriva potrebe stanovništva periodično se pojavljuju viškovi svinja na tržištu i tada nastaje problem plasmana, svinje gube klasu zbog dužeg tova i cijena otkupa je manja. Pojava afričke svinjske kuge u 2023. godini ozbiljno je narušila ovu granu poljoprivrede i biti će potrebno dosta vremena da proizvođači ponovno razviju svoju genetiku odnosno pasminsku osnovu i tržište.

**5.7.3. Peradarska proizvodnja**

Proizvodnja brojlera iziskuje dosta rada i velikih ulaganja ali ako se ispunu svi uvjeti koje zahtijeva sam uzgoj tovnih pilića uloženo se vrati. Stoga, na području Županije bilježimo blago povećanje ove proizvodnje, ona ima svoj kontinuitet, osigurano tržište te ju obavljaju manji broj poljoprivrednih gospodarstava (registrirani obrtnici) koji imaju ugovorene proizvodnje s otkupljivačima.

Meso peradi zauzima značajno mjesto u potrošnji svih vrsta mesa, kako u Županiji, tako i u Federaciji BiH. Uzgoj brojlera karakterizira kratko trajanje tova, odlična iskoristivost prostora, velike reprodukcijske mogućnosti peradi, zadovoljavajuća nutritivna vrijednost mesa peradi te relativno niska prodajna cijena.

U okviru peradarske proizvodnje kod uzgoja 18-to tjednih pilenki bilježimo smanjenje ove proizvodnje iz razloga prestanka proizvodnje od strane nekih privrednih subjekata. Zbog potražnje za konzumnim jajima na domaćem tržištu ovo smanjenje proizvodnje ublažavaju manji proizvođači koji proširuju vlastitu proizvodnju.

Proizvodnja meda ima svoj kontinuitet unatoč nemogućnosti ostvarivanja federalnih novčanih potpora.

**6. ELEMENTARNE NEPOGODE**

Proizvodnja hrane, posebice u doba klimatskih promjena, postaje strateško pitanje u budućnosti. Od svih gospodarskih sektora, upravo je poljoprivreda jedan od najugroženijih, jer u potpunosti ovisi o klimi, promjenama u temperaturi i oborinama te ekstremnim vremenskim i klimatskim uvjetima. Sve češće dolazi do smanjenja prinosa poljoprivrednih kultura uslijed toplinskog vala i suše koji postaju sve češći, intenzivniji i dugotrajniji. Pojačava se učestalost ekstremnih vremenskih događaja kao što su oluje s tučom koja, ovisno o veličini, oštećuje voće i povrće, ali i druge biljke. Obilna količina oborina može izazvati poplave tijekom kojih može propasti i kompletan prinos. Posljedice klimatskih promjena vidljive su i u stočarstvu. Mliječna goveda doživljavaju toplinski stres što za posljedicu ima smanjenu dnevnu proizvodnju mlijeka.

I na području Županije, u promatranom periodu od 2020. do 2024. godine, stanje elementarne nepogode od suše ili olujnog nevremena proglašeno je za četiri vegetacijske godine. Iznosi procijenjene štete su veliki a utjecaj na gospodarstvo ogroman. Stoga, kako bih se ublažili veliki ekonomski gubici, u poljoprivrednu proizvodnju biti će potrebno više ulagati radi prilagodbe novonastalim uvjetima.

**7. NOVČANE POTPORE**

Implementacijom novčanih potpora u poljoprivredi i ruralnom razvitku realizirane su prioritetne mjere novčanih potpora po modelu poticaja proizvodnji i dio mjera strukturne politike koje su dobrim dijelom doprinijele unapređenju poljoprivredne proizvodnje, povećanju obima korištenja poljoprivrednog zemljišta, povećanju ponude domaćih poljoprivrednih proizvoda, osiguranju stabilnog poljoprivrednog dohotka i omogućavanju adekvatnog životnog standarda poljoprivrednim proizvođačima.

Tablica 16. Ukupni iznosi novčanih potpora za period od 2019. – 2023. godine;

|  |  |  |
| --- | --- | --- |
| **Godina** | **Federalne novčane potpore**  **(KM)** | **Županijske novčane potpore**  **(KM)** |
| 2019. | 4.416.611,01 | 1.099.841,87 |
| 2020. | 5.601.328,66 | 1.118.638,27 |
| 2021. | 6.118.431,58 | 1.048.509,65 |
| 2022. | 8.946.462,27 | 2.149.583,32 |
| 2023. | 12.927.969,49 | 1.986.919,32 |

*Izvor: Službena evidencija Ministarstva poljoprivrede, vodoprivrede i šumarstva ŽP*;

Iz podataka naznačenih u tablici 16. vidljivo je da su ukupni iznosi federalnih novčanih potpora u porastu, kao i izdvajanja za županijsku novčanu potporu. Osjetno je povećanje ukupnog iznosa federalnih novčanih potpora u 2022. i 2023. godini, iz razloga uvođenja potpore kako za ulaganja u izgradnju i opremanje objekata za potrebe poljoprivrednih gospodarstava, tako i za prvi stupanj prerade poljoprivrednih proizvoda, te za kupovinu mehanizacije.

Tablica 17. Broj obrađenih zahtjeva za period od 2021. – 2023. godine;

|  |  |  |
| --- | --- | --- |
| **Godina** | **Federalne novčane potpore** | **Županijske novčane potpore** |
| 2021. | 1.467 | 762 |
| 2022. | 1.621 | 1.608 |
| 2023. | 1.926 | 1.665 |

*Izvor: Službena evidencija Ministarstva poljoprivrede, vodoprivrede i šumarstva ŽP*;

**7.1. Federalne novčane potpore**

Implementacija federalnih novčanih potpora vršena je na temelju Odluke o usvajanju Programa utroška sredstava s kriterijima raspodjele sredstava „Subvencija privatnim poduzećima i poduzetnicima - Poticaj za poljoprivredu“ utvrđenih Proračunom Federacije Bosne i Hercegovine za tekuću godinu, Pravilnika o načinu i uvjetima ostvarivanja novčane potpore po modelu poticaja proizvodnji, Pravilnika o načinu i uvjetima ostvarivanja novčane potpore po modelu ruralnog razvitka i Pravilnika o načinu i uvjetima ostvarivanja novčane potpore po modelu ostalih vrsta potpora.

Sukladno odredbama Pravilnika o načinu i uvjetima ostvarivanja novčane potpore po modelu poticaja proizvodnji djelatnici nadležnog Ministarstva provodili su aktivnosti na zaprimanju prijava početka proizvodnje, njihovo evidentiranje kroz Aplikaciju za obradu novčanih potpora u poljoprivredi i na temelju istih vršen je obilazak mjesta proizvodnje o čemu je sačinjavan Zapisnik. Nadalje, vršena je obrada zaprimljenih zahtjeva a, nakon obrade i provjere dostavljene dokumentacije, vršen je obračun novčanih potpora samo za zahtjeva koji su bili blagovremeni, utemeljeni i potpuni. U 2023. godini podneseno je ukupno 1.926 zahtjeva za ostvarivanje prava na federalnu novčanu potporu u primarnoj poljoprivrednoj proizvodnji (tablica 17.).

Uz zahtjeve koji se obrađuju i dostavljaju Federalnom ministarstvu poljoprivrede, vodoprivrede i šumarstva putem Aplikacije, isti se dostavljaju i u pisanoj formi, ovjereni, potpisani sa obračunskim obrascima za svaku proizvodnju. Ukupan iznos novčanih potpora po modelu potpore proizvodnji u 2023. godini prema obračunima i upućenim zahtjevima za isplatu je 9.029.832,47 KM, a detaljan prikaz realiziranih sredstava prikazan je u tablici 18.

Tablica 18. Realizacija sredstava za novčane potpore u okviru modela potpore proizvodnji (biljna i animalna proizvodnja) za područje Županije Posavske;

|  |  |  |  |  |
| --- | --- | --- | --- | --- |
| **r/b** | | **Vrsta proizvodnje** | **Jedinica mjere**  **/ha,kom,lit/** | **Iznos sredstava**  **/KM/** |
| I BILJNA PROIZVODNJA | | | | |
| Proizvodnja ratarskih, povrtlarskih, voćarskih kultura, duhana, grožđa i malina | | | | |
| 1. | | krušna žita (pšenica i raž) | 3769,15 | 3.758.651,90 |
| 1.a | | krušna žita - obeštećenje proizvodnje radi niskih prinosa i loše kakvoće | 3.131,92 | 1.252.770,32 |
| 2. | | stočna žita (stočni ječam, kukuruz, zob i triticalla) | 566,78 | 322.388,25 |
| 3. | | krmno bilje (silažni kukuruz, stočni grašak i grahorice) | 143,96 | 66.268,76 |
| 4. | | uljarice (uljana repica, suncokret i soje) | 1.875,75 | 1.497.647,62 |
| 5. | | voće (šljiva,jabuka,kruška,breskva,nektarina,trešnja, višnja, smokva i kajsija) | 32,16 | 80.400,00 |
| 6. | | povrća | 1,09 | 7.600,00 |
| Proizvodnja deklariranog sjemena | | | | |
| 8. | | strnih žita (pšenica, ječam, raž, zob i triticalle) | 78,81 | 114.960,50 |
| 9. | | proizvodnja sjemena kukuruza, soje i suncokreta, proizvodnja (po tužbi 2021.) | 100,00 | 100.000,00 |
| Ukupno biljna proizvodnja | | | | 7.200.687,35 |
| II ANIMALNA PROIZVODNJA | | | | |
| Govedarska proizvodnja | | | | |
| 1. | | proizvodnja svježeg kravljeg mlijeka | 2.788.604 | 1.129.007,34 |
| 2. | | proizvodnja goveđeg mesa - tov junadi | 152 | 81.050,00 |
| 3. | | uzgoj krava prvotelki (rasplodne junice) | 74 | 59.200,00 |
| Svinjogojska proizvodnja | | | | |
| 4. | | proizvodnja svinjskog mesa - tov svinja | 2.342 | 213.122,00 |
| 5. | | uzgoj rasplodne stoke (krmača) | 107 | 39.590,00 |
| Peradarska proizvodnja | | | | |
| 6. | | uzgoj 18 – to tjednih pilenki | 17.445 | 7.326,90 |
| 7. | | brojleri | 510.774 | 61.292.88 |
| Pčelarska proizvodnja | | | | |
| 8. | | uzgoj pčelinjih zajednica | 780 | 11.855,00 |
| Izvorne zaštićene pasmine | | | | |
| 9. | | uzgoj bosansko brdskih konja | 8 | 4.100,00 |
| Ukupno animalna proizvodnja | | | | 1.606.544,12 |
| Ukupno I + II | | | | 8.807.231.47 |
| 10. | Rješenja o pravu na naknadu štete - afrička svinjska kuga | | | 222.601,00 |
| **Sveukupno** | | | | **9.029.832,47** |

*Izvor: Službena evidencija Ministarstva poljoprivrede, vodoprivrede i šumarstva ŽP*;

Analizirajući naprijed navedene pokazatelje u okviru implementacije federalnih novčanih potpora u okviru biljne proizvodnje u 2023. godini, u odnosu na prethodnu proizvodnu 2022. godinu, nije bilo velikih odstupanja u proizvodnji pojedinih kultura, izuzev blagog smanjenja proizvodnih površina kod nekih kultura zbog visokih cijena inputa uvjetovanih inflacijom, nepovoljnih klimatskih prilika, niske otkupne cijene i slično.

S druge strane, evidentno je povećanje broja obrađenih zahtjeva za ostvarivanje prava na federalnu novčanu potporu (1.926) u odnosu na 2022. godinu zbog uvođenja potpore za obeštećenje proizvodnje radi niskih prinosa i loše kakvoće pšenice. U okviru animalne proizvodnje, u odnosu na 2022. godinu, također se uočava pad pojedinih proizvodnji kao što je tov junadi, tov svinja, uzgoj rasplodne stoke te uzgoj 18-to tjednih pilenki. Jedino je kod uzgoja brojlera zabilježen rast proizvodnje.

U okviru Programa utroška sredstava sa kriterijima raspodjele sredstava „Subvencija privatnim poduzećima i poduzetnicima - Poticaj za poljoprivredu“ utvrđenih Proračunom Federacije Bosne i Hercegovine utvrđene su i potpore po modelu ruralnog razvoja i modelu ostalih vrsta potpora.

Tablica 19. Potpore ruralnom razvitku i ostale vrste potpora, za period od 2021. – 2023. godine;

|  |  |  |
| --- | --- | --- |
| **Godina** | **Iznos potpora po modelu ruralnog razvitka u KM** | **Iznos potpora po modelu ostalih vrsta potpora u KM** |
| 2021. | 626.851,14 | 185.815,63 |
| 2022. | 1.145.207,02 | 156.586,37 |
| 2023. | 3.492.913,42 | 405.223,60 |

*Izvor: Službena evidencija Ministarstva poljoprivrede, vodoprivrede i šumarstva ŽP*;

Tijekom 2023. godine iz Proračuna FBiH isplaćena su sredstva u iznosu od 3.492.913,42 KM za potpore u okviru modela potpore ruralnom razvitku što je osjetno povećanje u odnosu na 2021. godinu. Razlog tome je značajnije ulaganje samih poljoprivrednih gospodarstava u kupovinu poljoprivredne mehanizacije, izgradnju i opremanje proizvodnih i skladišnih objekata. Također, ostvarenju ovog iznosa doprinijele su i potpore investicijama u izgradnju ili proširenje odnosno opremanje građevinskih objekata u svrhu obavljanja dorade i prerade poljoprivrednih proizvoda. Povećan je i iznos potpora po modelu ostalih vrsta potpora.

Kao doprinos ostvarivanju potpora ruralnom razvitku i ostalih vrsta potpora djelatnici Ministarstva su pružali mnoge savjete i stručnu pomoć pri popunjavanju samih aplikacija (zahtjeva) koji su se dostavljali Federalnom ministarstvu poljoprivrede, vodoprivrede i šumarstva na rješavanje.

**7.2. Županijske novčane potpore**

Implementacija županijskih novčanih potpora vršena je u kontinuitetu tijekom godine, a temeljem Odluke o usvajanju Programa utroška sredstava iz Granta za poljoprivredu utvrđenih Proračunom Županije Posavske za 2023. godinu, Odluke o vrsti, temeljnim kriterijima, načinu ostvarivanja novčanih potpora u primarnoj poljoprivrednoj proizvodnji, sufinanciranju mjera zdravstvene zaštite i ostalim potporama za 2023. godinu i Naputka o načinu ostvarivanja novčanih potpora u primarnoj poljoprivrednoj proizvodnji, sufinanciranju mjera zdravstvene zaštite i ostalim potporama za 2023. godinu.

Tijekom 2023. godine zaprimljeno je 1.665 zahtjeva za ostvarivanje prava na županijsku novčanu potporu od strane poljoprivrednih proizvođača (Tablica 17.), na temelju kojih su djelatnici Ministarstva nakon izvršene kontrole terena, obrade i provjere dostavljene dokumentacije vršili obračun novčanih potpora na propisanim obrascima samo za podnositelje zahtjeva čiji su zahtjevi bili blagovremeni, utemeljeni i potpuni, te su upućivani prema Ministarstvu financija Županije Posavske – trezoru na isplatu.

Tablica 20. Realizacija sredstava za županijske novčane potpore za 2023. godinu;

|  |  |  |  |
| --- | --- | --- | --- |
| **r/br.** | **Vrsta proizvodnje** | **Ukupan obim proizvodnje** | **Ukupan iznos potpore**  **(KM)** |
| 1. BILJNA PROIZVODNJA | | | |
| 1.1. | Proizvodnja duhanskih presadnica | 223.500 | 8.940,00 |
| 1.2. | Proizvodnja povrća, cvijeća i bundeva na otvorenom polju | 54,19 | 27.304,00 |
| 1.3. | Proizvodnja jagodičastog i bobičastog voća  (malina, kupina, jagoda, borovnica, ribizla, aronija i divlji šipak) | 5,90 | 3.174,00 |
| 1.4. | Proizvodnja povrća i cvijeća u plastenicima i staklenicima | 156.853 | 232.279,50 |
| 1.5. | Zasnivanje novih nasada vrbove šibe | 4,78 | 20.250,00 |
| 1.6. | Proizvodnja lana | 1,97 | 985,00 |
| 1.7. | Proizvodnja lucerke i DTS-a, nova sjetva | 5,11 | 1.152,00 |
| 1.8. | Proizvodnja pira | 3,99 | 1.995,00 |
| Ukupno biljna proizvodnja | |  | 296.079,50 |
| 1. ANIMALNA PROIZVODNJA | | | |
| 2.1. | Proizvodnja brojlera | 557.551 | 66.906,12 |
| 2.2. | Držanje krava | 63 | 22.050,00 |
| 2.3. | Držanje pčelinjih zajednica | 1.789 | 44.725,00 |
| 2.4. | Uzgoj rasplodnih krmača (od 2 do 4 grla) | 428 | 72.760,00 |
| 2.5. | Tov svinja (od 10 do 24 grla) | 1.960 | 98.000,00 |
| 2.6. | Držanje nesilica za proizvodnju konzumnih jaja | 52.585 | 36.809,50 |
| 2.7. | Uzgoj ovaca i koza (od 10 do 49 grla ovaca, od 10 do 24 grla koza) | 187 | 5.610,00 |
| Ukupno animalna proizvodnja | | | 346.860,62 |
| 1. MJERE ZDRAVSTVENE ZAŠTITE | | | |
| 3.1. | Označavanje svinja ušnim markicama | 4.026 | 12.078,00 |
| 3.2. | Naknada šteta od zaraznih i nametničkih bolesti (naknada štete + sanacija) |  | 323.360,00 |
| 3.3. | Provođenje mjera za sprečavanje, otkrivanje, kontrolu i suzbijanje zaraznih i parazitarnih bolesti kod muznih grla | 634 | 15.850,00 |
| 3.4. | Umjetna oplodnja plotkinja (krava) | 580 | 5.800,00 |
| Ukupno mjere zdravstvene zaštite | | | 357.088,00 |
| 1. OSTALE POTPORE | | | |
| 4.1. | Sufinanciranje seminara i edukacija |  | 9.104,00 |
| 4.2. | Izgradnja novih plastenika | 1,688 | 13.504,00 |
| 4.3. | Zasnivanje nasada jagodičastog i bobičastog voća | 0,2 | 375,00 |
| 4.4. | Zasnivanje nasada voćnjaka | 361 | 1.085,00 |
| 4.5. | Okrupnjavanje poljoprivrednog zemljišta | 16,0 | 15.960,00 |
| 4.6. | Otkup povrća ili voća | 115.810 | 14.860,80 |
| 4.7. | Sufinanciranje međunarodnih projekata |  | 205.878,62 |
| 4.8. | Uređenje poljske infrastrukture |  | 23.000,00 |
| 4.9. | Financiranje uzorkovanja i agrokemijske analize tla |  | 6.935,76 |
| 4.10. | Poribljavanje |  | 17.000,00 |
| 4.11. | Bušenje bunara za potrebe sustava za navodnjavanje | 14 | 5.600,00 |
| 4.12. | Povećanje konkurentnosti poljoprivrednog gospodarstva |  | 279.997,50 |
| 4.13. | Povećanje biodiverziteta na prostoru Županije Posavske |  | 15.000,00 |
| 4.14. | Sufinanciranje nabave sjemena soje |  | 224.788,16 |
| 4.15. | Sufinanciranje razvoja lanca vrijednosti proizvodnje merkantilnog ječma |  | 17.711,74 |
| 4.16. | Sufinanciranje razvoja lanca vrijednosti proizvodnje merkantile pšenice |  | 106.090,62 |
| 4.17. | Sufinanciranje opremanja objekta za obradu, rasijecanje, hlađanje, zamrzavanje i/ili skladištenje mesa divljači |  | 30.000,00 |
| Ukupno ostale potpore | | | **986.891,20** |
| **Sveukupno (1+2+3+4) 1.986.919,32** | | | |

*Izvor: Službena evidencija Ministarstva poljoprivrede, vodoprivrede i šumarstva ŽP*;

Analizom podataka zaključujemo da je kod proizvodnje povrća na otvorenom polju tijekom 2023. godine došlo do blagog pada proizvodnih površina, kao i kod proizvodnje povrća i cvijeća u plastenicima i staklenicima, zbog poskupljenja repromaterijala uslijed inflacije i drugih negativnih kretanja, nedostatka mlađeg radno-sposobnog stanovništva i sl.. Ostale proizvodnje, odnosno vrste potpora kreću se na razini prošlogodišnjih, s tim da je trend zasnivanja novih nasada vrbove šibe nešto veći u odnosu na 2022. godinu.

U okviru animalne proizvodnje, proizvodnja brojlera u 2023. godini u odnosu na 2022. godinu povećana je za oko 10%. Razlozi povećanju su sigurniji plasman na domaćem tržištu (za razliku od ostalih animalnih proizvodnji), te kratak vremenski i tehnološki period uzgoja i tova. Držanje pčelinjih zajednica i proizvodnja meda nastavlja kontinuitet iz prethodne godine ponajviše zbog aktivnosti, inovativnosti i nesebičnim pristupom rada i rukovođenja samih proizvođača. Rast ove proizvodnje ogleda se i sigurnom prodajom na vlastitom gospodarstvu što pogoduje manjim proizvođačima, dok su veći proizvođači upućeni na trgovačke lance, kao i tržnice gdje se pronalaze i veći i manji proizvođači. U okviru svinjogojstva također je zabilježen izvjesni pad proizvodnje. Razlozi koji su doveli do velikog pada tova svinja ili njihovog tzv. uništenja su svakako: loša otkupna cijena, prodaja klaonicama „na crno“, nesigurna prodaja, gubitak federalne novčane potpore za tov svinja. pojava afričke svinjske kuge uslijed čega su utrošena veća sredstva za naknade šteta od zaraznih i nametničkih bolesti (naknada štete + sanacija), u iznosu od 323.360,00 KM iz Proračuna Županije Posavske.

Držanje nesilica za proizvodnju konzumnih jaja bilježi povećanje proizvodnje za oko 20 % u odnosu na 2022. godinu.

**8. ZAKLJUČCI**

Na svim razinama vlasti u Bosni i Hercegovini ističe se važnost poljoprivrede kao privredne grane, no unatoč tome definirani ciljevi i zadaci u okviru usvojenih strategija razvoja poljoprivrede implementirani su djelomično i bez kontinuiranog razvoja ove privredne grane.

Kako u Bosni i Hercegovini, tako i na području Županije, poljoprivreda bi treba biti eko-socijalna, usmjerena ka tržišno dohodovnoj politici i održivom razvoju ruralnih područja, s ciljem proizvodnje dovoljne količine kvalitetne hrane po prihvatljivoj cijeni svim stanovnicima uključujući i one sa malim primanjima.

Da bi ostvarili navedeno predlaže se provođenje slijedećih mjera:

1. **Okrupnjavanje poljoprivrednog zemljišta u privatnom vlasništvu** – kao jedna od osnovnih prepreka za povećanje konkurentnosti poljoprivrede ističe se mala veličina poljoprivrednih parcela, odnosno gospodarstva uopće, a na području Županije udio takvih parcela je velik. Jedno od rješenja je okrupnjavanje poljoprivrednog posjeda u privatnom vlasništvu radi stvaranja većih i/ili pravilnijih parcela radi boljeg korištenja i stvaranja uvjeta za učinkovitu i produktivniju proizvodnju. Jedan od načina okrupnjavanja je provođenje komasacije kao agrarno-tehničke mjere kojom se grupiraju posjedi, rješavaju imovinsko-pravni odnosi, rješava se kanalska mreža i uređuju poljski putovi. No, komasacija je kompleksna i zahtjevna agrarna operacija okrupnjavanja posjeda, pa se predlaže uvođenje potpore u okviru mjera ruralnog razvoja za kupovinu poljoprivrednog zemljišta s ciljem okrupnjavanja već postojećih poljoprivrednih površina (čestica) u vlasništvu poljoprivrednih proizvođača.
2. **Upravljanje poljoprivrednim zemljištem u vlasništvu države** – radi boljeg upravljanja i korištenja poljoprivrednog zemljišta u vlasništvu države nadležne općine na čijem području se nalazi poljoprivredno zemljište u vlasništvu države dužne su donijeti kvalitetne Programe gospodarenja kojima bih se definirala površina zemljišta po katastarskim općinama, ukupna površina, način korištenja, podaci o korisnicima poljoprivrednog zemljišta u vlasništvu države, o stanju i uređenju zemljišta, kao i površina planiranih za davanje u zakup, koncesiju i sl. Programom korištenja potrebno je utvrditi i ona zemljišta na kojima nije moguće organizirati poljoprivrednu proizvodnju, mjere zaštite i održavanja kao što je sprečavanje zakorovljenosti, održavanje i čišćenje kanala, živica i međa, poljskih puteva i sl., te ostale mjere kao što su zabrana odlaganja smeća i drugog otpada, sprečavanje smanjenja prohodnosti putova, zaštita od požara i sl.

Dakle, potrebno je osigurati korištenje poljoprivrednog zemljišta na način koji najviše odgovara prirodnim osobinama zemljišta i postojećim gospodarsko – ekonomskim i agrotehničkim uvjetima.

1. **Izgradnja sustava za navodnjavanje** – obzirom na prirodne potencijale Županije, a to su raspoloživost poljoprivrednih površina, bogati vodni resursi uz klimatske pogodnosti, nedvojbeno je da ih je potrebno koristiti za učinkovitiju poljoprivrednu proizvodnju. Klimatske promjene su sve izraženije i sve su učestalije pojave sušnih perioda zbog čega nastaju štete u poljoprivredi, a istovremeno nedovoljno se navodnjavaju poljoprivredne površine i pri tome koristi zanemariv dio vodnog potencijala ovog područja. Dio ovog problema potrebno je i moguće riješiti definiranjem i implementacijom kvalitetnih projekata navodnjavanja, uz izdvajanje i određenih potpora u okviru mjera ruralnog razvoja za nabavku sustava za navodnjavanje od strane poljoprivrednih proizvođača.
2. **Potpore u poljoprivredi –** struktura ukupnih potpora, na svim razinama vlasti Bosne i Hercegovine, izdvajanih za poljoprivredu je relativno nepovoljna iz razloga što je najveći dio sredstava za potporu izdvajan za mjere direktnih potpora proizvođačima (potpore proizvodnji), dok su strukturne mjere i mjere ruralnog razvoja, kao i opće mjere u poljoprivredi, zastupljene u znatno manjem dijelu. Županijske potpore značajno doprinose unapređenju poljoprivrednog sektora i trebale bi biti usmjerene u pravcu razvoja ruralnog područja i provođenju mjera strukturne politike kojima se potiče efikasnost poljoprivredne proizvodnje radi osiguravanja stabilnog dohotka i zadovoljavajućeg životnog standarda poljoprivrednika na seoskom području. Neke od mjera su: potpora investicijama u poljoprivredna gospodarstva, stručnom osposobljavanju za rad u poljoprivredi, osnaživanje spolne i dobne strukture poljoprivrednika uvođenjem posebnih potpora za mlade poljoprivrednike, mlađe od 40 godina, sufinanciranje premije za policu osiguranja koja pokriva gubitke godišnje poljoprivredne proizvodnje nastale uslijed rizika poput nepovoljnih klimatskih prilika, potpore organiziranju poljoprivrednika kroz osnivanje zadruga i različitih oblika udruženja poljoprivrednika radi zajedničkog nastupa na tržištu, kao i potpore za uvođenje određenih standarda u poljoprivredno – prehrambenoj proizvodnji i certificiranje proizvoda iz razloga što standardi omogućavaju organizacijama svih veličina i vrsta, da primjenjuju i provode efektivne i efikasne sustave upravljanja kvalitetom, odnosno da isporučuju proizvode koji zadovoljavaju korisnika i ispunjavaju zahtjeve odgovarajućih propisa
3. **Ojačati rad savjetodavnih službi** –uspostaviti i osnažiti djelovanje savjetodavne službe, praćenje i provođenje agrokemijskih analiza zemljišta i na temelju njih uspostavljanje baze podataka o fizičkim i kemijskim svojstvima tala na području Županije. Postavljanje oglednih polja išlo bi u pravcu uvođenja novih vrsta i kultivara pojedinih biljaka u proizvodnju na području Županije. Također, objediniti poslove savjetodavne službe sa poslovima praćenja i promatranja razvoja štetnih organizama koji su prisutni na biljkama, biljnim proizvodima i reguliranim objektima, te određivanje optimalnog vremena za njihovo suzbijanje, kao i poduzimanje mjera na sprječavanju nastanka štetnih posljedica, primjenom stručnih i znanstvenih metoda rada, praćenje stanja u oblasti primjene fitofarmaceutskih sredstava i određivanje optimalne doze kod tretiranja štetnih biljnih organizama, te obavljanje osnovne terenske i laboratorijske dijagnostike štetnih organizama, izdavanje upozorenja i sprječavanje širenja štetnih organizama putem savjeta i naputaka za uporabu proizvoda za zaštitu zdravlja bilja, te putem izvještavanja javnosti.

MINISTAR

Mato Brkić

Broj: 08-01- /24

Orašje, studeni 2024. godine