BOSNA I HERCEGOVINA

FEDERACIJA BOSNE I HERCEGOVINE

ŽUPANIJA POSAVSKA

V L A D A

|  |  |
| --- | --- |
| 2024 |  |
|  | OBRAZLOŽENJE IZMJENA I DOPUNA PRORAČUNA ŽUPANIJE POSAVSKE ZA 2024. GOD. |

Orašje, studeni 2024.godine

|  |  |
| --- | --- |
| 1. | UVOD |

U prosincu 2023. godine usvojen je Proračun Županije Posavske za fiskalnu 2024. godinu („Narodne novine Županije Posavske“, broj: 20/23), kojim su planirani prihodi, primici i financiranje u iznosu od 66.987.000 KM, te proračunski rashodi i izdaci u jednakom iznosu.

Revidirani podaci Direkcije za ekonomska planiranja Bosne i Hercegovine pokazuju da je, unatoč izazovima na međunarodnoj razini kojima su dominirali slabljenje globalnog ekonomskog rasta, jačanje inflatornih pritisaka i rast kamatnih stopa, na razini Bosne i Hercegovine u 2023. godini ostvaren ekonomski rast od 1,9%. Ostvareni ekonomski rast temeljen je na domaćoj potražnji kroz povećanje finalne potrošnje i investicija.

Trenutno raspoloživi statistički podaci ukazuju na nastavak trenda rasta i u 2024. godini, pa projicirana stopa ekonomskog rasta na kraju godine iznosi 2,4% s istim generatorima rasta kao i tijekom 2023. godine. Prema preliminarnim procjenama Centralne banke Bosne i Hercegovine, izuzimajući nepredviđene cjenovne šokove, očekuje se blago jačanje inflatornih pritisaka do kraja 2024. godine, prvenstveno zbog niske baze u prethodnoj godini. Stoga se u posljednjem kvartalu 2024. godine očekuje da bi ukupna inflacija mogla iznositi 2,3%, a temeljna inflacija se zadržati na razini od 3,8%.

Ministarstvo financija Županije Posavske je koncem listopada tekuće godine od Federalnog ministarstva financija primilo revidirane projekcije javnih prihoda za 2024. godinu, te projekcije za razdoblje 2025.-2027. godina. Navedene projekcije ukazuju na potrebu korigiranja poreznih prihoda u odnosu na prethodno planirane. Porez na dobit poduzeća se u odnosu na prvobitno planirano smanjuje za 5,73%, porez na dohodak povećava za 0,82%, a ukupni prihodi od neizravnih poreza se povećavaju za 9,07%. Očekuje se da će ostvarenje neporeznih prihoda u 2024. godini biti nešto manje od prvobitno planiranog (4,78% manje), što je najvećim dijelom povezano s planiranim izmjenama njihove namjenske potrošnje. Plan tekućih i kapitalnih potpora Proračuna Županije Posavske, s osobitim naglaskom na tekuću potporu iz Proračuna Federacije Bosne i Hercegovine za infrastrukturne projekte, usklađene su s planom njihove potrošnje do konca 2024. godinu, pa je gdje je potrebno izvršeno njihovo umanjenje u svrhu prijenosa u sljedeću proračunsku godinu.

Od početka fiskalne 2024. godinu Vlada Županije Posavske donijela je pet Odluka o unosu i raspoređivanju sredstava u Proračun Županije Posavske za 2024. godinu, čime su se ukupni prihodi primici i financiranje, kao i ukupni rashodi i izdaci, povećali za 568.493 KM. Unosi i raspoređivanja vršena su sukladno odredbama Zakona o proračunima u FBiH (»Službene novine Federacije BiH«, broj: 102/13, 9/14, 13/14, 8/15, 91/15, 102/15, 104/16, 5/18, 11/19, 99/19 i 25a/22) i Zakona o izvršavanju Proračuna Županije Posavske za 2024. godinu („Narodne novine Županije Posavske“, broj: 20/23). Planirani financijski rezultat je ostao nepromijenjen.

Pregled unesenih i raspoređenih sredstava:

|  |  |  |  |  |  |
| --- | --- | --- | --- | --- | --- |
| RB | Proračunski korisnik | Broj Odluke Vlade ŽP | Konto prihoda | Grupa rashoda | Iznos (KM) |
| 1. | Minist.prosvjete, znanosti, kulture i sporta | 01-02-219/24 | 732112 | 821300 | 29.929,40 |
| 2. | Osnovna škola A.G.Matoša u Vidovicama | 01-02-220/24 | 741111 | 821200 | 9.779,15 |
| 3. | Minist.prosvjete, znanosti, kulture i sporta | 01-02-357/24 | 732112 | 613400 | 338.784,24 |
| 4. | Minist.prosvjete, znanosti, kulture i sporta | 01-02-497/24 | 742112 | 821200 | 100.000,00 |
| 5. | Minist.prosvjete, znanosti, kulture i sporta | 01-02-498/24 | 742112 | 821200 | 90.000,00 |
|  | **UKUPNO:** |  |  |  | **568.492,79** |

U istom razdoblju doneseno je dvanaest (12) Odluka o prestrukturiranju rashoda u Proračunu Županije Posavske za 2024. godinu i tri (3) Odluke o preraspodjeli sredstava između proračunskih korisnika. U nastavku teksta obrazlagati će se izmjene i dopune Proračuna Županije Posavske za 2024. godinu u odnosu na Proračun Županije Posavske za 2024. godinu („Narodne novine Županije Posavske“, broj: 20/23) **s uključenim zakonskim povećanjima/smanjenjima.**

Izmjenama i dopunama Proračuna za 2024. godinu stvoreni su uvjeti za daljnje neometano funkcioniranje proračunskih korisnika. Plaće i naknade zaposlenih, te doprinosi poslodavca su usklađeni sa stvarnim brojem zaposlenih u proračunskim institucijama, pri čemu je kao baza za izračun korišten listopad tekuće godine. Ukupno planirane plaće, naknade troškova i doprinosi poslodavca veći su za 4,59% od prethodno planiranog. Prvobitno planirana izdvajanja za materijal, sitan inventar i usluge povećana su za 1,01%. Ukupna izdvajanja za tekuće grantove su povećana za 4,64%, dok su izdaci za kapitalne grantove povećani za 2,94%. Ukupno povećanje planiranih izdataka za nabavku stalnih sredstava iznosi 35,76%. Izdaci za kamate i otplate dugova planirani su u skladu s postojećim otplatnim planovima, i manji su od prethodno planiranog za 2,07%.

Predmetnim Izmjenama i dopunama Proračuna Županije Posavske za 2024. godine ukupno planirani prihodi, primici i financiranje iznose 71.622.480 KM, i veći su od prethodno planiranih za 6,02%. Ukupni rashodi i izdaci Izmjena i dopuna Proračuna iznose 72.119.800 KM i veći su od prvobitno planiranih 6,76%. Planirani ukupni financijski rezultat je negativan i iznosi -497.320 KM, a pokrit će se iz dijela akumuliranog suficita iz prethodnih razdoblja. Isti je na dan 31.12.2023. godine, prema službenim godišnjim izvješćima, iznosio 1.607.673 KM.

|  |  |
| --- | --- |
| 2. | PRAVNI TEMELJ |

Ustavni temelj za donošenje Proračuna Županije Posavske za 2024. godinu sadržan je u članku 26.(1) točka c. Ustava Županije Posavske – pročišćeni tekst (»Narodne novine Županije Posavske«, broj: 15/23) gdje je propisano da Skupština Županije Posavske usvaja Proračun.

Zakonski temelj za donošenje Izmjena i dopuna Proračuna za 2024. godinu sadržan je u članku 37.(3) Zakona o proračunima u Federaciji BiH (»Službene novine Federacije BiH«, broj: 102/13, 9/14, 13/14, 8/15, 91/15, 102/15, 104/16, 5/18, 11/19, 99/19 i 25a/22).

Prilikom izrade Izmjena i dopuna Proračuna Županije Posavske za 2024. godinu osobito su uzete u obzir odredbe:

* Zakona o državnim službenicima i namještenicima u tijelima državne službe u Županiji Posavskoj («Narodne novine Županije Posavske», broj: 9/13, 11/13, 2/14 i 6/17),
* Zakona o plaćama i naknadama u tijelima vlasti Županije Posavske („Narodne novine Županije Posavske“, broj: 9/23),
* Zakona o plaćama i drugim naknadama sudaca i tužitelja u Federaciji Bosne i Hercegovine («Službene novine Federacije BiH», broj: 72/05, 22/09, 55/13 i 61/22),
* Uredbe o plaćama, dodacima i naknadama policijskih službenika Županije Posavske («Narodne novine Županije Posavske», broj: 11/14, 7/15, 16/19, 4/22 i 8/23),
* Uredba o naknadi troškova za prijevoz na posao i sa posla („Narodne novine Županije Posavske“, broj: 13/23),
* Kolektivnog ugovora za djelatnost osnovnog obrazovanja u Županiji Posavskoj («Narodne novine Županije Posavske», broj: 9/24),
* Kolektivnog ugovora za djelatnost srednjeg obrazovanja u Županiji Posavskoj («Narodne novine Županije Posavske», broj: 9/24),
* Kolektivnog ugovora za službenike organa uprave i sudske vlasti u Federaciji Bosne i Hercegovine („Službene novine Federacije BiH“, broj: 98/23),
* Kolektivnog ugovora za policijske službenike u Ministarstvu unutarnjih poslova Županije Posavske („Narodne novine Županije Posavske“, broj: 4/22 i 8/24), i
* Ostalih zakona i podzakonskih akata koje sprovode resorna ministarstva Vlade Županije Posavske.

|  |  |
| --- | --- |
| 3. | IZMJENE I DOPUNE PRORAČUNA ŽUPANIJE POSAVSKE ZA 2024. GODINU – OPĆI DIO (SAŽETAK) |

Izmjenama i dopunama Proračuna Županije Posavske za 2024. godinu, ukupni prihodi, primici i financiranje povećavaju se u odnosu na prvobitno planirane za 6,02% i iznose 71.622.480 KM. Planirani rashodi i izdaci iznose 72.119.800 KM i veći su od prvobitno planiranih 6,76%.

Tekuća bilanca Izmjena i dopuna Proračuna Županije Posavske iznosi 7.390.660 KM.

Ukupan planirani financijski rezultat je negativan i iznosi -497.320 KM. Pokriće istog planirano je iz dijela akumuliranog suficita iz ranijih razdoblja koji je na dan 31.12.2023. godine, prema službenim izvješćima, iznosio 1.607.673 KM.

|  |  |
| --- | --- |
| 4. | STRUKTURA IZMJENA I DOPUNA PRORAČUNA ŽUPANIJE POSAVSKE ZA 2024. GODINU – PRIHODI, PRIMICI I FINANCIRANJE |

Izmjenama i dopunama Proračuna Županije Posavske za fiskalnu 2024. godinu ukupno planirani prihodi, primici i financiranje iznose 71.622.480 KM i veći su u odnosu na prethodno planirane (s uključenim zakonskim izmjenama) za 6,02%, odnosno u apsolutnom iznosu veći za 4.066.987 KM.

Na slijedećem grafu prikazan je usporedni prikaz promjene osnovnih skupina prihoda, primitaka i financiranje u Izmjenama i dopunama proračuna Županije Posavske za 2024. godinu.

### 3.1 POREZNI PRIHODI

Izmjenama i dopunama Proračuna Županije Posavske za 2024. godinu ukupno planirani porezni prihodi (kategorija 710000) iznose 56.961.162 KM, odnosno 7,63% više u odnosu na prethodni plan, ili 4.039.382 KM više. Učešće poreznih prihoda u ukupno planiranim prihodima i primicima Izmjena i dopuna Proračuna iznosi 79,53%.

### 3.1.1. Porez na dobit pojedinaca i poduzeća

Prihodi po osnovi poreza na dobit pojedinaca i poreza na dobit poduzeća (potkategorija 711000) planirani su u iznosu od 6.195.690 KM, što je 5,72% manje u odnosu na prvobitno planirane, ili u apsolutnom iznosu 376.080 KM manje. Pri planiranju prihoda od poreza na dobit poduzeća Ministarstvo financija Županije Posavske se rukovodilo revidiranim projekcijama prihoda od neizravnih poreza s Jedinstvenog računa, koje je izradilo Odjeljenje za makroekonomsku analizu (OMA) Uprave za neizravno oporezivanje BiH u listopadu tekuće godine. Navedene projekcije temeljene su na povijesnom i tekućem (01.01.-30.09.2024.godine) trendu naplate, uz procijenjena očekivanja do kraja godine. Obzirom na prilično visoku razinu nepredvidivosti, kako u međunarodnom tako i u domaćem okružju, listopadska projekcija ovih prihoda je konzervativnija u predviđanju prosječnog godišnjeg rasta.

### 3.1.2. Porez na plaću i radnu snagu (zaostale uplate poreza)

Porezi na plaću i radnu snagu (potkategorija 713000) planirani su u iznosu od 640 KM na osnovi pristiglih iznosa do konca listopada fiskalne 2024. godine, odnosno ne temelju izmirenja obveza iz prethodnih godina budući je od 01.01.2009. godine na snazi Zakon o porezu na dohodak («Službene novine Federacije BiH» broj: 10/08, 9/10, 44/11, 7/13 i 65/13). U ovom slučaju izvršenje je pokazalo manje ostvarenje, pa su Izmjenama i dopunama planirani prihodi od poreza na plaću i radnu snagu manji od prethodno planiranih u apsolutnom iznosu za 260 KM, odnosno za 28,89%.

### 3.1.3. Porez na imovinu

Prihodi od poreza na imovinu (potkategorija 714000) usklađeni su s njihovim izvršenjem u proteklom razdoblju 2024. godine, kao i procjeni izvršenja do konca tekuće godine, i iznose 329.770 KM, što je 31,28% ili 150.070 KM manje od prethodno planiranog.

**3.1.4**. **Domaći porezi na dobra i usluge (zaostale obveze na temelju poreza na promet dobara i usluga)**

Prihodi od domaćih poreza na dobra i usluge (potkategorija 715000) su Izmjenama i dopunama Proračuna planirani u iznosu od 5.500 KM, odnosno 0,55% više ili 30 KM više nego u odnosu na prvobitni plan, a na temelju izvršenja u razdoblju siječanj-listopad 2024. godine. Porezne prihode po osnovi poreza na promet visokotarifnih roba i određenih proizvoda, porez na promet tarifnog broja 1. i 2. i porez na promet usluga od 01.01.2006.godine zamjenjuju prihodi od neizravnih poreza.

**3.1.5. Porez na dohodak**

Prihodi po osnovi poreza na dohodak (potkategorija 716000) se Izmjenama i dopunama proračuna planiraju u iznosu od 5.884.520 KM, i veći su za 0,82% u odnosu na prvobitni plan, ili u apsolutnom iznosu 48.090 KM veći. Povećanje prihoda po osnovi poreza na dohodak planirano je na temelju pristiglih iznosa u razdoblju siječanj-listopad fiskalne 2024. godine, te kao i kod prihoda po osnovi poreza na dobit, na revidiranim projekcijama Odjeljenja za makroekonomsku analizu (OMA) Uprave za neizravno oporezivanje BiH iz listopada tekuće godine. Revidirane projekcije prihoda od poreza na dohodak zasnovane su na povijesnom i tekućem (01.01.-30.09.2024.godine) trendu naplate. Pretpostavka skromnijeg rasta ovih prihoda temeljena je na predviđanju stabilizacije inflacije, te s tim u vezi umjerenijem rastu prosječne plaće u odnosu na 2022. i 2023. godinu.

### 3.1.6. Prihodi od neizravnih poreza

Prihodi od neizravnih poreza (potkategorija 717000) planirani su u ukupnom iznosu od 44.544.812 KM, što je povećanje od 11,29% u odnosu na prvobitni plan, odnosno u apsolutnom iznosu povećanje za 4.517.962 KM.

Plan prihoda od neizravnih poreza Županije Posavske u 2024. godini zasniva se na projekcijama čiji je izračun utemeljen na makroekonomskim pokazateljima izrađenim od strane Direkcije za ekonomsko planiranje BiH (DEP), i projekcijama prihoda Odjeljenja za makroekonomsku analizu (OMA) Upravnog odbora Uprave za neizravno oporezivanje iz listopada 2024. godine. Iste su temeljene na srednjoročnom Planu naplate ukupnih prihoda na Jedinstvenom računu, srednjoročnim prognozama kretanja krajnje potrošnje, i planu otplate vanjskog duga.

Pojedinačna raspodjela prihoda od neizravnih poreza na županijske proračune za 2024. godinu izvršena je prema koeficijentima raspodjele iz Upute o određivanju učešća kantona, jedinica lokalne samouprave i nadležnih kantonalnih ustanova za ceste u prihodima od neizravnih poreza i načinu raspoređivanja tih prihoda za 2024. godinu („Službene novine Federacije BiH“, broj: 72/23), a na temelju metodologije propisane Zakonom o pripadnosti javnih prihoda u Federaciji BiH („Službene novine Federacije BiH“, broj: 22/06, 43/08, 22/09, 35/14 i 94/15).

U strukturi prihoda od neizravnih poreza koji se planiraju ostvariti u 2024. godini prihodi od neizravnih poreza koji pripadaju županijama (analitički konto 717121) povećavaju se za 9,11%, ili za 3.520.370 KM, prihodi od neizravnih poreza koji pripadaju Direkciji cesta (analitički konto 717131) povećavaju se za 93,67% ili za 984.802 KM, a prihodi od neizravnih poreza na ime financiranja autocesta (analitički konto 717114) povećavaju se 3,73% ili za 12.790 KM. Izmjenama i dopunama Proračuna je za potrebe usklađivanja s planiranom namjenskom potrošnjom za održavanje cesta (tekuće i investicijsko), na analitičkom kontu 717131 – Prihodi od neizravnih poreza koji pripadaju Direkciji cesta dodan dio razgraničenih prihoda iz prethodnih godina u iznosu od 888.992 KM, a koji se prvobitnim Proračunom nije planirao.

### 3.1.7. Ostali porezi

Prihodi po osnovi ostalih poreza (potkategorija 719000) planirani su u iznosu od 230 KM, odnosno smanjeni za 290 KM, a na temelju izvršenja u prethodnom tijeku godine.

### 3.2 NEPOREZNI PRIHODI

PredmetnimIzmjenama i dopunama proračuna za 2024. godinu neporezni prihodi (kategorija 720000) planirani su u iznosu od 3.898.134 KM, i manji su za 4,78% u odnosu na prethodno planirane neporezne prihode, ili u apsolutnom iznosu manji za 195.876 KM, a na temelju izvršenja u razdoblju siječanj-listopad 2024. godine, kao i na temelju planirane namjenske potrošnje do konca 2024. godine.

### 3.2.1. Prihodi od poduzetničkih aktivnosti i imovine i prihodi od pozitivnih tečajnih razlika

Prihodi od poduzetničkih aktivnosti i imovine i prihodi od pozitivnih tečajnih razlika (potkategorija 721000) planirani su u visini od 128.550 KM. Strukturu gore navedenih prihoda čine prihodi od nefinancijskih javnih poduzeća i financijskih javnih institucija, ostali prihodi od imovine te kamate i dividende primljene od pozajmica i udjela u kapitalu. U odnosu na prethodni plan, a sukladno izvršenju za razdoblje siječanj-listopad 2024. godine ovi prihodi su smanjeni za 31,11%, odnosno smanjeni za 58.050 KM.

### 3.2.2. Naknade i pristojbe i prihodi od pružanja javnih usluga

Predmetnim Izmjenama i dopunama za 2024. godinu planirani prihodi od naknada i pristojbi i prihodi od pružanja javnih usluga (potkategorija 722000) iznose 2.809.074 KM, što predstavlja smanjenje od 2,31% u odnosu na prethodni plan, odnosno smanjenje za 66.486 KM.

***Prihodi po osnovi administrativnih pristojbi (glavna skupina 722100)*** planirani su u iznosu od 159.890 KM, što predstavlja povećanje u odnosu na prethodni plan za 0,31%, ili povećanje za 490 KM. Povećanje je utvrđeno na osnovi analize izvršenja ovih prihoda u razdoblju siječanj-listopad 2024. godine.

***Prihodi po osnovi sudskih pristojbi (glavna skupina 722200)*** smanjeni su na 386.460 KM, odnosno smanjeni za 2,38%, ili u apsolutnom iznosu za 9.420 KM. Smanjenje se zasniva na kretanju prihoda po osnovi sudskih pristojbi u razdoblju siječanj-listopad 2024. godine i procjeni njihovog mogućeg kretanja do konca 2024. godine.

***Prihodi po osnovi ostalih proračunskih naknada (glavna skupina 722400)*** planirani su u visini od 438.980 KM. Prethodni plan iznosio je 463.880 KM, što predstavlja smanjenje za 5,37%, ili smanjenje za 24.900 KM. Plan navedenih prihoda usklađen je s njihovom planiranom namjenskom potrošnjom. U planu su iskazani i prihodi od naknada za opće korisne funkcije šuma utvrđene županijskim propisima (analitički konto 722471) u iznosu od 40.860 KM, a koji su razgraničeni na dan 31.12.2023. godine za uporabu u budućim razdobljima.

***Naknade i pristojbe po Federalnim zakonima i drugim propisima (glavna skupina 722500)*** planirane su u visini od 1.259.664 KM (prethodni plan 1.322.690 KM), što znači da su smanjene za 4,76%, odnosno za 63.026 KM. Ovdje se najvećim dijelom radi o namjenskim prihodima (vodne naknade, cestovne naknade, naknade za zaštitu okoliša, posebne naknade za zaštitu od prirodnih i drugih nesreća) čije je prihodovanje uvjetovano njihovom potrošnjom.

U planu su iskazani i prihodi razgraničeni na 31.12.2023. godine koji će se upotrijebiti za propisane namjene, kako slijedi:

- posebne naknade za okoliš koje plaćaju fizičke osobe pri svakoj registraciji motornih vozila (analitički konto 722556) u iznosu od 208.494 KM.

Na svim skupinama naknada i pristojbi po Federalnim zakonima i drugim propisima plan prihoda je usklađen s njihovom namjenskom potrošnjom u okvirima odgovarajućih rashodovnih pozicija.

***Prihodi od pružanja javnih usluga (glavna skupina 722600)*** planirani su u iznosu od 518.870 KM, što je u odnosu na prethodni plan povećanje za 10,93%, ili povećanje za 51.110 KM. U okviru ove skupine izvršene su korekcije svih vrsta prihoda obzirom na njihovu realizaciju u razdoblju siječanj-listopad 2024. godine, a uzimajući u obzir očekivano izvršenje u ostatku fiskalne godine.

***Neplanirane uplate-prihodi (glavna skupina 722700)***, na osnovi izvršenja u razdoblju siječanj-listopad 2024. godine, te kretanje navedenih prihoda u razdoblju studeni-prosinac 2023. godine, smanjuju se za 20.740 KM, odnosno za 31,45%, i iznose 45.210 KM.

### 3.2.3. Novčane kazne

Novčane kazne (potkategorija 723000) planirane su u iznosu od 960.510 KM, što je 6,91% manje u odnosu na prethodno planirane ili 71.340 KM manje. Promatrano u apsolutnom iznosu planira se smanjenje prihoda od novčanih kazni za prekršaje koje su registrirane u registru novčanih kazni i troškova prekršajnog postupka (analitički konto 723123) za 75.680 KM (smanjenje 7,38%), dok je kod ostalih prihoda iz ove skupine izvršena manja korekcija obzirom na izvršenje u dosadašnjem tijeku godine.

### TEKUĆI GRANTOVI (GRANTOVI I DONACIJE)

Tekući grantovi (kategorija 730000) planirani su u iznosu od 7.892.901 KM, i manji su za 22,63% u odnosu na prvobitno planirane, odnosno manji za 2.308.774 KM. Navedeni iznos tekućih potpora sastoji se od realiziranih tekućih potpora u razdoblju siječanj-listopad 2024. godine, tekućih potpora razgraničenih na 31.12.2023. godine za potrošnju u 2024. godini, te potpora čija se realizacija očekuje do konca 2024. godine, kako slijedi:

* + Sredstva Ministarstva gospodarstva, rada i prostornog uređenja za izradu Prostornog plana u iznosu od 4.862 KM (sredstva iz Proračuna Federacije BiH za izradu Prostornog plana – razgraničeni prihodi);
  + Sredstva iz Proračuna FBiH Ministarstvu zdravstva, rada i socijalne politike za primjenu Zakona o zaštiti civilnih žrtava rata u Federaciji Bosne i Hercegovine («Službene novine Federacije Bosne i Hercegovine», broj: 60/23), u iznosu od 229.870 KM;
  + Dio razgraničenog tekućeg granta od Federalnog ministarstva prostornog uređenja dodijeljenog Ministarstvu poljoprivrede, vodoprivrede i šumarstva Županije Posavske na temelju Ugovora o sufinanciranju projekta „Uređenje odvodne kanalske mreže na prostoru ŽP“ u iznosu od 90.000 KM;
  + Tekući grant od Federalnog ministarstva obrazovanja i nauke dodijeljen Ministarstvu prosvjete, znanosti, kulture i sporta Županije Posavske na temelju Ugovora o financiranju/sufinanciranju projekata iz oblasti „Podrška programima razvijanja funkcionalnih znanja i vještina djece predškolskog uzrasta i učenika javnih osnovnih i javnih srednjih škola“ u iznosu od 26.362 KM (ukupna doznačena sredstva iznose 29.930 KM, od čega je namjenski utrošeno 26.362 KM dok će se za preostala sredstva izvršiti povrat);
  + Tekući grant od Federalnog ministarstva obrazovanja i nauke dodijeljen Ministarstvu prosvjete, znanosti, kulture i sporta Županije Posavske na temelju Ugovora o realizaciji programa „Nabavka udžbenika za učenike osnovnih škola u Federaciji BiH od 1. do 5. razreda“ u ukupnom iznosu od 475.536 KM (iznos doznačenih sredstava je 482.600 KM), od čega je:
    - iznos od 331.720 KM namjenski utrošen u 2024. godini po uvjetima programa,
    - iznos od 143.816 KM na temelju namjenske potrošnje u 2023. godini u formi refundacije prihodovno priznat na Riznicu ŽP (organizacijski kod 99999999),
    - za neutrošeni dio sredstava u iznosu od 7.064 KM izvršit će se povrat;
  + Razgraničeni dio tekuće potpore iz Proračuna Federacije Bosne i Hercegovine za 2023. godinu s pozicije „Tekući transferi drugim razinama vlasti i fondovima – kantoni“ za financiranje/sufinanciranje infrastrukturnih projekata u iznosu od 1.628.319 KM;
  + Tekuća potpora iz Proračuna Federacije Bosne i Hercegovine za 2024. godinu s pozicije „Tekući transferi drugim razinama vlasti i fondovima – kantoni“ u ukupnom iznosu od 5.321.380 KM – ukupan predviđeni iznos navedenog granta je 7.601.971 KM uz uvjet raspodjele: 50% (3.800.986 KM) za provođenje strukturalnih reformi, 30% (2.280.591 KM) za financiranje/sufinanciranje infrastrukturnih projekata i 20% (1.520.394 KM) za provođenje mjera demografske politike. Izmjenama i dopunama Proračuna Županije Posavske za 2024. godinu planira se potrošnja 70% navedenih sredstava, dok se preostalih 30% za infrastrukturne projekte planira razgraničiti i uvrstiti u Proračun Županije Posavske za 2025. godinu.
  + Grant od Federalnog zavoda za upošljavanje Županije Posavske na temelju Ugovorâ o sufinanciranju zapošljavanja (prvo radno iskustvo-pripravnici) u ukupnom iznosu od 53.372 KM, i
  + grant od Službe za upošljavanje Županije Posavske na temelju Ugovora o sufinanciranju odgovarajućeg stručnog kadra za djecu s poteškoćama u razvoju u osnovnom obrazovanju u redovnoj nastavi u FBiH u iznosu od 63.2000 KM.

Donacije (glavna skupina 733000) se, na temelju realizacije u dosadašnjem tijeku 2024. godine kao i predviđanja za ostatak iste, ne planiraju u Izmjenama i dopunama Proračuna Županije Posavske za 2024. godinu.

### 3.4 KAPITALNI GRANTOVI

Kapitalni grantovi (kategorija 740000) planirani su u iznosu od 2.869.073 KM, i radi se o realiziranih kapitalnim potporama u razdoblju siječanj-listopad 2024. godine, kapitalnim potporama razgraničenim na dan 31.12.2023. godine za potrošnju u 2024. godini, te potpora čija se realizacija očekuje do konca 2024.godine, kako slijedi:

* + Kapitalni grantovi od inozemnih vlada i međunarodnih organizacija u ukupnom iznosu od 478.196 KM, i to:
  + kapitalni grant od Središnjeg državnog ureda za Hrvate izvan Republike Hrvatske dodijeljen Vladi Županije Posavske na temelju Ugovora o financijskoj potpori za provedbu programa/projekta „Druga faza izgradnje Vatrogasnog doma“ u iznosu od 185.804 KM (95.000 eura),
  + kapitalni grant od Ministarstva regionalnog razvoja i fondova Europske unije dodijeljen Ministarstvu gospodarstva, rada i prostornog uređenja Županije Posavske na temelju Ugovora o financiranju provedbe projekta „Igranje danas, planiranje za sutra: Dječje igralište i zajednička vizija plinske budućnosti“ (program prekogranične suradnje) u iznosu od 41.072 KM (21.000 eura),
  + razgraničeni kapitalni grant od Središnjeg državnog ureda za Hrvate izvan Republike Hrvatske dodijeljen Ministarstvu prosvjete, znanosti, kulture i sporta Županije Posavske na temelju Ugovora o financijskoj potpori za provedbu programa/projekta „Izgradnja vanjskih sportskih terena Školskog centra fra Martina Nedića Orašje – I.faza“ u iznosu od 136.909 KM (70.000 eura),
  + kapitalni grant od Središnjeg državnog ureda za Hrvate izvan Republike Hrvatske dodijeljen Osnovnoj školi Vladimira Nazora u Odžaku na temelju Ugovora o dodjeli financijske potpore projektu „Uređenje ženske svlačionice u Centralnoj školi“ u iznosu od 8.313 KM (4.250 eura),
  + kapitalni grant od Ministarstva regionalnog razvoja i fondova Europske unije dodijeljen Osnovnoj školi Ruđera Boškovića u Donjoj Mahali na temelju Ugovora o financiranju provedbe projekta „Iz produženog boravka u vanjsku učionicu“ (program prekogranične suradnje) u iznosu od 30.121 KM (15.401 eura),
  + kapitalni grant od Ministarstva regionalnog razvoja i fondova Europske unije dodijeljen Osnovnoj školi Stjepana Radića u Boku na temelju Ugovora o financiranju provedbe projekta „Mostovi rasta“ (program prekogranične suradnje) u iznosu od 19.801 KM (10.124 eura),
  + kapitalni grant od Središnjeg državnog ureda za Hrvate izvan Republike Hrvatske dodijeljen Osnovnoj školi Antuna Gustava Matoša u Vidovicama na temelju Ugovora o dodjeli financijske potpore projektu „Betoniranje/asfaltiranje prilazne staze za učenike prema zgradi škole“ u iznosu od 9.780 KM (5.000 eura), i
  + kapitalni grant od Ministarstva regionalnog razvoja i fondova Europske unije dodijeljen Županijskoj upravi civilne zaštite Orašje na temelju Ugovora o financiranju provedbe projekta „Projekt nabave opreme za JVP Vinkovci i Županijsku upravu civilne zaštite Orašje“ (program prekogranične suradnje) u iznosu od 46.396 KM (23.722 eura).
* Kapitalni grantovi od ostalih razina vlasti u ukupnom iznosu od 2.390.877 KM, i to:
  + kapitalni grant od Federalnog ministarstva prometa i komunikacija dodijeljen Vladi Županije Posavske na temelju Ugovora o načinu utroška odobrenih sredstava i implementacije za slijedeći projekt: Sanacija regionalnih cesta u Posavskom kantonu od 20.04.2023. godine u iznosu od 249.233 KM (refundacija sredstava na osnovi namjenske potrošnje u 2023. godini),
  + kapitalni grant od Federalnog ministarstva prostornog uređenja dodijeljen Vladi Županije Posavske na temelju Ugovora o sufinanciranju projekta „Zamjena krova na zgradi Vlade Županije Posavske Orašje“ u iznosu od 90.000 KM,
  + kapitalni grant od Federalnog ministarstva prostornog uređenja dodijeljen Vladi Županije Posavske na temelju Ugovora o sufinanciranju projekta „Zamjena krova na zgradi Općinskog suda u Orašju“ u iznosu od 90.000 KM,
  + razgraničeni kapitalni grant od Federalnog ministarstva raseljenih osoba i izbjeglica dodijeljen Ministarstvu prometa, veza i zaštite okoliša Županije Posavske na temelju Ugovora o namjenskom korištenju doniranih sredstava za projekt „Sanacija i rekonstrukcija lokalnih cesta na području Općine Odžak – Omladinska ulica“ u iznosu od 72.718 KM,
  + kapitalni grant od Federalnog ministarstva okoliša i turizma dodijeljen Ministarstvu prometa, veza i zaštite okoliša Županije Posavske na temelju Ugovora o sufinanciranju projekta „Izrada stručnih obrazloženja za proglašenje bare Tišine i bare Starače zaštićenim područjem“ u iznosu od 22.126 KM,
  + kapitalni grant od Federalnog ministarstva prometa i komunikacija dodijeljen Ministarstvu prometa, veza i zaštite okoliša Županije Posavske na temelju Ugovora o financiranju projekta „Sanacija regionalnih cesta na području Županije Posavske“ u iznosu od 1.500.000 KM,
  + kapitalni grant od Federalnog ministarstva prostornog uređenja dodijeljen Ministarstvu prosvjete, znanosti, kulture i sporta Županije Posavske na temelju Ugovora o sufinanciranju projekta „Provođenje mjera energijske učinkovitosti na objektu velike sportske dvorane Srednje škole Pere Zečevića Odžak I.faza“ u iznosu od 100.000 KM,
  + kapitalni grant od Federalnog ministarstva prostornog uređenja dodijeljen Ministarstvu prosvjete, znanosti, kulture i sporta Županije Posavske na temelju Ugovora o sufinanciranju projekta „Provođenje mjera energijske učinkovitosti na objektu Srednje strukovne škole Orašje“ u iznosu od 90.000 KM,
  + kapitalni grant od Fonda za zaštitu okoliša Federacije BiH dodijeljen Ministarstvu prosvjete, znanosti, kulture i sporta Županije Posavske na temelju Ugovora o dodjeli financijskih sredstava za realizaciju projekta „Provođenje mjera energetske učinkovitosti na anexu objekta Srednje škole Pere Zečevića u Odžaku“ u iznosu od 55.700 KM,
  + kapitalni grant od Federalnog ministarstva prostornog uređenja dodijeljen Županijskoj upravi civilne zaštite na temelju Ugovora o sufinanciranju projekta „Utopljavanje zgrade vatrogasnog doma u Odžaku“ u iznosu od 70.000 KM, i
  + kapitalni grant od Fonda za zaštitu okoliša Federacije BiH dodijeljen Kantonalnom sudu Odžak na temelju Ugovora o financiranju projekta „Javni konkurs za dodjelu sredstava za realizaciju programa, projekata i sličnih aktivnosti iz područja zaštite okoliša“ u iznosu od 51.100 KM.

### 3.5 PRIHODI PO OSNOVI ZAOSTALIH OBVEZA

Prihodi po osnovi zaostalih obveza (glavna kategorija 770000) planirani su u iznosu od 1.210 KM i manji su od prethodno planiranih za 130 KM. Plan se temelji na realizaciji ovih prihoda u razdoblju siječanj-listopad 2024. godine.

### 3.6 KAPITALNI PRIMICI

Izmjenama i dopunama Proračuna Županije Posavske za 2024. godinu, kao i prvobitnim Proračunom, ne planiraju se kapitalni primici (kategorija 810000).

|  |  |
| --- | --- |
| 5. | STRUKTURA IZMJENA I DOPUNA PRORAČUNA ŽUPANIJE POSAVSKE ZA 2024. GODINU – RASHODI I IZDACI |

Izmjenama i dopunama proračuna za fiskalnu 2024. godinu ukupno planirani rashodi i izdaci iznose 72.119.800 KM, i veći su u odnosu na prethodno planirane rashode za 6,76%, odnosno u apsolutnom iznosu veći za 4.564.307 KM. Iz proračunskih sredstava planira se financirati 63.031.671 KM ili 87,40% rashoda i izdataka, dok će se ostatak financirati iz ostalih izvora (namjenski prihodi, tekuće i kapitalne potpore i donacije).

Strukturu izdataka čine proračunski rashodi s udjelom 89,06%, izdaci za nabavku nefinancijske imovine s udjelom 10,23% i izdaci za nabavku financijske imovine i otplate dugova s udjelom 0,71%.

Na slijedećem grafu prikazan je usporedni prikaz promjene osnovnih skupina rashoda i izdataka u Izmjenama i dopunama proračuna Županije Posavske za 2024. godinu.

###### 5.1 PRORAČUNSKI RASHODI

Ukupno planirani proračunski rashodi (potkategorije: 600000-tekuća pričuva, 611000, 612000, 613000, 614000, 615000 i 616000) u Izmjenama i dopunama Proračuna Županije Posavske za 2024. godinu iznose 64.231.820 KM, odnosno 4,27% više u odnosu na prvobitni plan ili 2.629.883 KM više u apsolutnom iznosu.

5.1.1 Tekuća pričuva

Tekuće pričuve se Izmjenama i dopunama Proračuna Županije Posavske za 2024. godinu povećavaju za 17,86%, i iznose ukupno 660.000 KM. Pri tom se tekuća pričuva Vlade povećava za 20,00% ili za 100.000 KM, dok tekuće pričuve predsjednika Vlade, zamjenika predsjednika Vlade i ministra financija ostaju na razini prvobitno planiranog (30.000 KM, 15.000 KM i 15.000 KM respektivno).

Učešće tekućih pričuva Vlade u ukupnim prihodima bez namjenskih prihoda, vlastitih prihoda i primitaka iznosi 1,06%.

###### 5.1.2. Plaće i naknade troškova zaposlenih, doprinosi poslodavca i ostali doprinosi

Planirani izdaci na ime plaća i naknada troškova zaposlenih (potkategorija 611000) povećavaju se za 4,62%, odnosno za 1.528.480 KM u odnosu na prethodni plan i iznose 34.642.440 KM, dok se doprinosi poslodavca i ostali doprinosi (potkategorija 612000) povećavaju za 4,37%, odnosno za 144.260 KM, i iznose 3.444.220 KM.

Bruto plaće i naknade plaća planirane su u iznosu od 28.345.090 KM i veće su od prvobitno planiranih za 1,83% ili za 509.900 KM veće.

U izračun potrebnih sredstava za bruto plaće i naknade plaća zaposlenih, u odnosu na prvobitno planirano, uzete su u obzir slijedeće nastale promjene:

* povećanje osnovice za obračun plaća zaposlenika u proračunskim korisnicima (osim sudaca, tužitelja i stručnih suradnika u pravosuđu) od 01.07.2024. godine sa 152,00 KM na 160,00 KM (povećanje za 5,26%, “Narodne novine Županije Posavske”, broj: 11/24),
* početkom 2024. godine izvršeno je usklađivanje osnovne mjesečne plaće sudaca, tužitelja i stručnih suradnika u pravosuđu s kretanjem prosječne mjesečne plaće u Bosni i Hercegovini, sukladno članku 6. Zakona o plaćama i drugim naknadama sudaca i tužitelja u Federaciji Bosne i Hercegovine („Službene novine FBiH“, broj: 72/05, 22/09 i 55/13), i
* prosječna federalna neto plaća za kolovoz 2024. godine (posljednji službeni podatak) iznosi 1.384 KM.

Planirani broj zaposlenih je usklađen sa stanjem u listopadu 2024. godine, kao i realnim potrebama proračunskih korisnika u ostatku tekuće godine. Došlo je do smanjenja prvobitnog ukupnog plana (koji uključuje plan upošljavanja vježbenika u proračunskim korisnicima i vanjskih suradnika u obrazovanju) sa ukupno 1021 na 1012 (smanjenje za 0,88%), odnosno, promatrajući samo uposlene na neodređeno vrijeme, sa 977 na 976.

Do konca listopada 2024. godine u proračunskim korisnicima su volontirale dvije osobe, te se ne planira angažiranje nove skupine volontera u preostalom dijelu 2024. godine.

U odnosu na prethodno planirano, naknade troškova zaposlenih povećane su za 19,30%, od čega su naknade troškova stalno zaposlenih u korisnicima Proračuna Županije Posavske veće za 20,20% ili za 1.057.040 KM, dok su naknade troškova volontera manje za 38.460 KM ili za 84,79%. U okviru naknada troškova zaposlenih planirana je blagdanska naknada zaposlenicima u iznosu od po 350,00 KM. U prethodnom tijeku godine isplaćene su: naknade za obilježavanje Međunarodnog dana žena u 2024. godini u iznosu od po 100,00 KM po uposlenici, jednokratne novčane potpore uposlenicima korisnika Proračuna Županije Posavske u skladu s Uredbom o isplati pomoći od strane poslodavca od po 500 KM, te naknade za vrijeme korištenja godišnjeg odmora u iznosu od po 682,00 KM po uposleniku. Od početka 2024. godine vršeno je usklađivanje dnevnog iznosa toplog obroka uposlenika s kretanjem prosječne federalne neto plaće (1%, odnosno od 13,10 KM do 13,84 KM).

Povećanje planiranih izdataka za doprinose poslodavca s prvobitno planiranih 3.299.960 KM na 3.444.220 KM (+4,37%) prati analogiju povećanja potrebnih izdataka za bruto plaće i naknade plaća. Tako se doprinosi poslodavca (redoviti) povećavaju za 2,74% ili za 90.260 KM u odnosu na prvobitno planirane. Potrebna sredstva za izmirenje dijela dospjelih a neizmirenih obveza poslodavca uposlenika Ministarstva unutarnjih poslova Županije Posavske iz ranijih razdoblja (do 1998. godine) koji su bili raspoređeni na poslove i radne zadatke na kojima se ima pravo na beneficirani radni staž u skladu s važećim propisima povećavaju se i iznose 64.000 KM (prvobitno planirani u iznosu od 10.000 KM).

5.1.3. Izdaci za materijal, sitan inventar i usluge

Izmjenama i dopunama Proračuna izdaci za materijal, sitan inventar i usluge (potkategorija 613000) planirani su u iznosu od 7.026.150 KM, što je 1,01% više u odnosu na materijalne troškove predviđene prvobitnim planom, ili u apsolutnom iznosu više za 69.923 KM. Sve skupine materijalnih troškova su revidirane obzirom na potrošnju u razdoblju siječanj-listopad 2024. godine i stvarne potrebe u ostatku fiskalne 2024. godine.

Povećanje je planirano na pozicijama: putni troškovi (+3,05%), izdaci za komunikaciju i komunalne usluge (+0,78%), ukupna nabavka materijala i sitnog inventara (+0,11%), izdaci za usluge prijevoza i goriva (+9,87%), ukupni izdaci za tekuće održavanje (+3,26%), te ukupne ugovorene i druge posebne usluge (+3,80%), što je posljedica kontinuiranog mada umjerenijeg rasta cijena u 2024. godini.

U odnosu na prvobitni plan smanjuju se izdaci za energiju (-9,38%), izdaci za unajmljivanje imovine, opreme i nematerijalne imovine (-32,26%), izdaci osiguranja, bankarskih usluga i usluga platnog prometa (-5,01%) te pojedine potkategorije ugovorenih i drugih posebnih usluga (potpora riznici, vozački ispiti-vlastiti prihodi, izdaci za volonterski rad).

U okviru materijalnih troškova Ministarstva prosvjete, znanosti, kulture i sporta Županije Posavske i škola tijekom 2024. godine u cijelosti su implementirani ili je u tijeku implementacija slijedećih projekata:

* nabavka obroka za učenike I-V razreda osnovnih škola, te pilot projekt produženog boravka u Osnovnoj školi Orašje u Orašju i Osnovnoj školi Vladimira Nazora u Odžaku čiji ukupni trošak u 2024. godini se planira u iznosu 724.490 KM, i
* nabavka besplatnih udžbenika za učenike osnovnih škola od 1. do 5. razreda u iznosu od 331.720 KM (projekt financiran iz tekuće potpore Federalnog ministarstva obrazovanja i nauke).

Od ukupno planiranih izdataka za materijal, sitan inventar i usluge 83,76% će se financirati iz proračunskih prihoda (5.884.816 KM), dok će se 16,24% ili 1.141.334 KM financirati iz ostalih izvora (namjenski prihodi, tekuće potpore).

5.1.4. Tekući grantovi i drugi tekući rashodi

Tekući grantovi i drugi tekući rashodi (potkategorija 614000) su Izmjenama i dopunama planirani u iznosu od 16.693.500 KM, i za 4,64% su veći u odnosu na prvobitni plan, što u apsolutnom iznosu čini povećanje od 739.500 KM.

Potrošnja se, uslijed proširenja opsega davanja i/ili povećanih potreba povećava kako slijedi:

|  |  |  |  |
| --- | --- | --- | --- |
| **Proračunski korisnik** | **Pozicija** | **Povećanje u KM** | **Povećanje u %** |
| Min.zdravstva i socijalne politike | 614100 – Grant za zdravstvene institucije i centre za socijalni rad | 500.000 | 125,00 |
| Min.prometa, veza i zaštite okoliša | 614100 – Grant za zaštitu okoliša | 20.000 | 4,65 |
| Min.prosvjete, znan.,kulture i sporta | 614100 – Grant za sufinanciranje prijevoza učenika | 8.000 | 2,00 |
| Min.zdravstva i socijalne politike | 614200 – Grant za zdravstvene potrebe | 15.000 | 18,75 |
| Min.zdravstva i socijalne politike | 614200 – Grant za socijalne potrebe | 97.000 | 2,18 |
| Min.prosvjete, znanosti, kulture i sporta | 614200 – Isplate stipendija | 14.000 | 7,53 |
| Ministarstvo branitelja | 614200 – Grant za branitelje i stradalnike Domovinskog rata | 100.000 | 5,00 |
| Min.prosvjete, znan.,kulture i sporta | 614300 – Grant za informiranje | 40.000 | 9,76 |
| Min.gospodarstva, rada i prost.uređenja | 614500 – Grant za razvoj poduzetništva, obrta i zadruga | 40.000 | 3,15 |
| Min.poljoprivr., vodoprivr. i šumarstva | 614500 – Grant za poljoprivredu | 100.000 | 5,71 |
| Ministarstvo financija | 614800 – Ostali grantovi – povrat i drugo | 140.000 | 233,33 |
|  | **UKUPNO (povećanje):** | **1.074.000** |  |

U pogledu povećanih grantovskih izdvajanja važno je izdvojiti slijedeće:

* Radi osiguranja kvalitetne primarne i sekundarne zdravstvene zaštite na području Županije Posavske, i ublažavanja tekućih financijskih problema zdravstvenih ustanova na području Županije Posavske, uočena je potreba za povećanjem izdvajanja u ovom segmentu.
* Od listopada 2024. godine primjenjuje se uvećana osnovica za obračun naknada za civilne žrtve rata, što uključuje i retroaktivnu isplatu za srpanj, kolovoz i rujan 2024. godine. Usklađivanje osnovice civilnih žrtava rata s osnovicom boračke populacije rezultat je primjene novog Zakona o zaštiti civilnih žrtava rata koji je stupio na snagu siječnja ove godine.
* U 2024. godini zabilježen je povećani broj stipendista kojima se dodjeljuju jednogodišnje stipendije u iznosu od 200,00 KM.
* Uz uobičajeno poticanje biljne i animalne proizvodnje, provođenje mjera zaštite i ostale potpore u poljoprivredi, u 2024. godini došlo je do potrebe povećanja izdvajanja za organizaciju dovoza i distribucije preko 677 tisuća litara dizel goriva koje je poljoprivrednim proizvođačima Županije Posavske dodijeljeno Odlukom Vlade Federacije Bosne i Hercegovine iz robnih rezervi.
* U razdoblju siječanj-listopad 2024. godine zabilježen je značajno veći broj zahtjeva za povrat više/pogrešno uplaćenih sredstava s Jedinstvenog računa riznice u odnosu na prethodne godine.

Smanjena potrošnja u odnosu na važeći Proračun planirana je kako slijedi:

|  |  |  |  |
| --- | --- | --- | --- |
| **Proračunski korisnik** | **Pozicija** | **Smanjenje u KM** | **Smanjenje u %** |
| Vlada Županije Posavske | 614100 – Grant za Sveučilište u Mostaru | 100.000 | 33,33 |
| Min.prosvjete, znanosti, kulture i sporta | 614200 – Grant za predškolsko, osnovno i srednje obrazovanje | 6.000 | 15,00 |
| Min.poljoprivr., vodoprivr. i šumarstva | 614500 – Grant za vodoprivredu | 100.000 | 50,00 |
| Min.poljoprivr., vodoprivr. i šumarstva | 614500 – Grant za uređenje poljoprivrednog zemljišta | 120.000 | 48,00 |
| Ministarstvo financija | 614800 – Ostali grantovi-izvršenje sudskih presuda i rješenja | 8.500 | 85,00 |
|  | **UKUPNO (smanjenje):** | **334.500** |  |

Ostali tekući grantovi ostaju na razini prvobitno planiranog.

Od ukupno planiranih izdataka za tekuće grantove i druge tekuće rashode 89,76% će se financirati iz proračunskih prihoda (14.983.430 KM), dok će se 1.710.070 KM ili 10,24% financirati iz namjenskih prihoda.

Potrošnja namjenskih prihoda, koja je uređena županijskim, federalnim ili državnim propisima, usklađena je s planom njihove realizacije na odgovarajućim grantovskim pozicijama.

5.1.5. Kapitalni grantovi

Kapitalni grantovi (potkategorija 615000) planirani su u visini od 1.750.000 KM i u odnosu na prvobitni plan povećani su 2,94% ili veći za 50.000 KM.

Povećanje se odnosi na Kapitalni grant za razvoj poduzetništva, obrta i zadruga (razdjel 15. Ministarstvo gospodarstva, rada i prostornog uređenja Županije Posavske), koji iznosi 1.100.000 KM (povećanje za 250.000 KM ili 29,41%), u svrhu povećane potrebe poticanja razvoja poduzetništva, obrta i zadruga putem investicijskog ulaganja u nabavku osnovnih sredstava.

Ostali kapitalni grantovi ostaju na razini prvobitno planiranog, izuzev kapitalnog granta pri Vladi Županije Posavske (prvobitno planiran u iznosu od 200.000 KM) čija realizacija se ne planira.

Od ukupno planiranih izdataka za kapitalne grantove 37,14% će se financirati iz namjenskih prihoda i potpora – vodne naknade, naknade za korištenje poljoprivrednog zemljišta u nepoljoprivredne svrhe, tekuće i kapitalne potpore (650.000 KM), dok će se 1.100.000 KM ili 62,86% financirati iz proračunskih sredstava.

5.1.6 Izdaci za kamate

Planirani izdaci za kamate (potkategorija 616000) iznose 15.510 KM i uslijed kretanja tečaja korejski won-konvertibilna marka, manje su od prethodno planiranog za 12,82% ili za 2.280 KM. Iste se odnose na otplate kamata za kredit Export-Import banke Koreja za financiranje Faze II Projekta „Modernizacija bolnica u Bosni i Hercegovini“ u iznosu od 12.910 KM, i kredita UniCredit bank Austria AG za financiranje projekta nabave, instalacije, obuke i održavanja medicinske i nemedicinske opreme i usluga u Županijskoj bolnici Orašje u iznosu od 2.600 KM.

**5.2. IZDACI ZA NABAVKU NEFINANCIJSKE IMOVINE**

Izmjenama i dopunama Proračuna za fiskalnu 2024. godinu na izdatke za nabavku stalnih sredstava (potkategorija 821000) planiran je iznos od 7.377.960 KM, što je za 35,76% više u odnosu na prvobitni plan. U okviru ovih izdataka planirano je kako slijedi:

* izdaci za nabavku zemljišta (glavna grupa 821100, koji su prvobitno planirani u iznosu od 100.000 KM se neće realizirati pa se ne planiraju,
* izdaci za nabavku građevina (glavna grupa 821200) iznose 3.013.190 KM (povećanje za 17,89% ili za 457.281 KM),
* izdaci za nabavku opreme (glavna grupa 821300) iznose 640.010 KM (povećanje za 6,00% ili za 36.233 KM),
* nabavka opreme za vatrogasnu postrojbu iznosi 74.760 KM (smanjenje za 145.240 KM ili za 66,02%),
* izdaci za nabavku stalnih sredstava u obliku prava (glavna grupa 821500) iznose 45.000 KM, što je smanjenje za 18,18% ili smanjenje za 10.000 KM u odnosu na prvobitno planirano,
* rekonstrukcija i investicijsko održavanje lokalnih cesta (glavna grupa 821500) iznosi 1.375.000 KM (povećanje za 25,00% ili za 275.000 KM), a rekonstrukcija i investicijsko održavanje regionalnih cesta (glavna grupa 821600) se povećava za 1.430.000 KM i iznosi 2.230.000 KM.

Planirana sredstva na poziciji nabavke stalnih sredstava najvećim djelom se odnose na investicije koje su uvjetovane već realiziranim ili ugovorenim namjenskim potporama, donacijama i primicima iz inozemstva ili od drugih razina vlasti, kao i namjenskim poreznim i neporeznim prihodima (5.586.725 KM ili 75,72%), dok se ostatak izdataka za nabavku stalnih sredstava pokriva ili namjerava pokriti iz proračunskih sredstava (1.791.235 KM ili 24,28%).

5.3. IZDACI ZA NABAVKU FINANCIJSKE IMOVINE I OTPLATE DUGOVA

Izdaci za otplate dugova (potkategorija 823000) planirani su u iznosu od 510.020 KM i manji su od prethodno planiranih (uslijed kretanja tečaja korejski won-konvertibilna marka) za 1,71% ili za 8.850 KM, te se odnose na vanjske otplate glavnica:

* kredita Export-Import banke Koreja za financiranje Faze II Projekta „Modernizacija bolnica u Bosni i Hercegovini“ u iznosu od 79.7300 KM, i
* kredita UniCredit bank Austria AG za financiranje projekta nabave, instalacije, obuke i održavanja medicinske i nemedicinske opreme i usluga u Županijskoj bolnici Orašje u iznosu od 430.290 KM.

### Orašje, studeni 2024. godine

# V L A D A

#### Županije Posavske